Ini Sebabnya Mengapa Coca-Cola Di McDonald's Lebih Sedap Berbanding Di Tempat Lain

Adakah anda pernah terfikir mengapa minuman Coca-Cola di McDonald's terasa lebih sedap berbanding yang lain? Jika anda peminat tegar rangkaian makanan segera McDonald's dan minuman berkarbonat Coca-Cola, pasti anda perasan kan?

Apakah rahsia Coke McDonalds ini? Anda tak keseorangan kerana ramai yang berasakan perkara yang sama dan perbezaan rasa ini bukan hanya dalam pemikiran anda tetapi memang benar-benar berbeza.

Sebab mengapa rasanya sangat berbeza adalah kerana McDonald's menjaga dan memberi perhatian yang lebih kepada Coca-Cola berbanding restoran-restoran lain.

Kedua-dua syarikat ini (McDonald's dan Coca-Cola) mempunyai hubungan yang tersangat rapat, maka mereka boleh bekerjasama dalam dari segi promosi dan produk baru.

Dan hubungan akrab ini adalah berbaloi setiap kali pelanggan menyedut Coca-Cola di McDonald's.

Semuanya bermula dengan pembungkusan di mana biasanya restoran-restoran lain menerima sirap mereka dalam beg plastik.

Namun, Coca-Cola melakukan sesuatu yang berbeza dan istimewa untuk McDonald's. Restoran ini mendapat sirap Coca-Cola yang dihantar dalam tangki keluli tahan karat.

Keluli tahan karat atau stainless steel mengekalkan kesegaran soda yang membolehkan lidah anda merasakan perbezaannya.

Sebaik sahaja sirap ini sampai di restoran, sirap ini tidak dibiarkan begitu sahaja.

Kedua-dua sirap dan air disejukkan terlebih dahulu sebelum disalurkan ke mesin minuman (dispenser) yang digunakan untuk mengisinya ke dalam bekas minuman.

McDonald's sangat mementingkan proses ini di mana mereka membelanjakan wang yang sangat banyak untuk mendapatkan sistem penapisan yang baik, bagi memastikan air yang dicampurkan ke dalam sirap Coca-Cola adalah air bersih yang segar.

Selain itu, restoran-restoran lain mungkin bergantung kepada dispenser untuk menyejukkan air Coca-Cola yang bersuhu suam.

Namun McDonald's menggunakan tiub berpenebat untuk menghantar air yang telah siap dibancuh ke dispenser, memastikan ia berada dalam suhu sesejuk yang boleh.

Perbezaan ini mungkin kelihatan seperti kecil, namun ia memberikan kelebihan kepada McDonald's dalam menyediakan air Coca-Cola yang anda idamkan.

Bukan itu sahaja, air sejuk sebenarnya adalah lebih baik untuk pengkarbonan. Ketika air soda dipanaskan, karbon dioksida cenderung untuk terbebas dengan cepat.

Jadi, disebabkan air di McDonald's sentiasa dikekalkan dalam suhu sejuk, gas ini tidak terlepas dan memberikan rasa berkarbonat yang sangat kuat dalam Coca-Cola.

Walau bagaimanapun, McDonald's menyedari bahawa air Coca-Cola anda mula berubah daripada sangat menyegarkan kepada sedikit suam sebaik sahaja ia diisi ke dalam bekas minuman.

Dan sudah tentu untuk mengekalkan kesegaran, ketulan ais akan ditambah. Namun ini boleh menjadikan minuman tersebut sedikit cair, menjejaskan rasanya yang sebenar.

Untuk mengatasi masalah ini, syarikat ini memastikan bahawa mereka menggunakan nisbah sirap yang betul untuk membolehkan rasa minuman tersebut masih sama walaupun cair bersama-sama ais.

Perbezaan rasa yang disebabkan oleh cara penyediaan bukanlah satu-satunya perbezaan.

McDonald's juga menggunakan straw agak berlainan daripada yang biasa digunakan. Straw yang mereka gunakan adalah sedikit lebar berbanding straw biasa, membuatkan rasa keseluruhan Coke boleh sampai ke deria rasa anda.

Namun, sesedap manapun dan sesegar mana sekalipun minuman Coca-Cola, anda perlu mengehadkan pengambilannya kerana ia sangat berbahaya untuk kesihatan.

Seperti yang semua orang sedia tahu, minuman ini mempunyai kandungan gula yang tersangat tinggi.

Dan gula dalam Coke ini adalah gula dari sumber yang murah (supaya kos rendah), iaitu sirap jagung tinggi fruktosa (High Fructose Corn Syrup - HFCS). Fruktosa adalah sejenis gula yang biasanya dijumpai dalam buah-buahan.

HFCS ini pula adalah gula yang diproses dari tepung jagung di mana glukosa dalam tepung jagung ini ditukar menjadi fruktosa.

Apa yang tidak bagus mengenai fruktosa ini adalah ia hanya boleh diproses oleh hati (liver), maka jika terlalu banyak diambil, maka hati anda terpaksa melakukan kerja yang banyak.

Tidak seperti glukosa, fruktosa ini tidak boleh digunakan oleh sel-sel dalam badan sebagai sumber tenaga.

Bukan sahaja tidak boleh digunakan sebagai sumber tenaga, malah ia akan menjadi toksin jika diminum dengan banyak kerana ia akan diproses menjadi lemak. Sebab itu orang yang sangat gemarkan minuman ini biasanya mengalami masalah berat badan atau obesiti.

Jadi sebelum minum tu beringat sikit ya terutama jika anda mempunyai masalah berat badan!


6 Produk Popular Di Malaysia Yang Sebenarnya Berasal Dari Indonesia

Walaupun kadang-kalahubungan di antara peminat bola sukan Malaysia dan Indonesia sering tegang, namun kita sebenarnya bersaudara.

Sebagai negara yang berjiran hubungan yang baik boleh memberikan manfaat yang sangat besar terutamanya dari segi perdagangan.

Sejak dari dulu lagi Indonesia telah mengeskport jenama dan produk mereka ke negara jiran di Asia Tenggara termasuklah Malaysia.

Namun tak semua orang tahu bahawa produk tersebut berasal dari Indonesia, sama ada disebabkan nama produk itu sendiri yang tak melambangkan Indonesia atau pun ia terlalu sinonim dengan rakyat Malaysia sehinggakan dianggap produk dari Malaysia.

Dengan itu, iluminasi.com kongsikan 6 produk popular di Malaysia yang sebenarnya berasal dari Indonesia.

Tak dapat dinafikan ramai orang tahu ia merupakan produk Indonesia kerana nama produk ini sangat jelas, namun ia tetap perlu ada dalam senarai ini kerana ia adalah yang paling terkenal.

Siapa tak pernah makan Indomie? Indomie boleh dikatakan sangat sinonim dengan masyarakat Malaysia terutamanya mereka dalam kalangan bujang dan pelajar asrama.

Jenama mi segera ini mula diperkenalkan pada tahun 1972 oleh syarikat Indonesia, Indofood Sukses Makmur Tbk, atau lebih dikenali sebagai Indofood.

Ia bukan sahaja dipasarkan di Malaysia tetapi juga di seluruh Asia, Australia, Afrika, New Zealand, Amerika Syarikat, Kanada, Eropah dan Timur Tengah. Senang kata, seluruh dunia!

Selain daripada dikilangkan di kilang utama di Indonesia, Indomie juga dihasilkan di Nigeria sejak tahun 1995 di mana ia merupakan jenama popular dan mempunyai kilang pembuatan mi segera terbesar di Afrika.

Tak pasti sama ada kanak-kanak zaman sekarang masih menikmati gula-guka Kopiko ini, namun pada zaman 1990-an dan 2000 ia menjadi kegemaran ramai.

Ia terdapat dalam dua perisa iaitu kopi asli dan cappuccino. Kopiko adalah produk keluaran syarikat Mayora Indah dan dipasarkan di 45 buah negara termasuk Malaysia dan Amerika Syarikat di mana anda boleh temuinya di kedai-kedai runcit di sana.

Lebih menakjubkan, gula-gula Kopiko ini juga dimakan oleh para angkasawan yang berada di Stesen Angkasa Antarabangsa.

Laman sesawang Caffeine Informer menganggarkan Kopiko perisa kopi asli mengandungi di antara 20 hingga 25 miligram kafein dalam setiap satunya, dan biasanya secawan kopi mengandungi 100 miligram kopi.

Patut lah dulu bila mengantuk makan Kopiko terasa segar sikit!

Satu ketika dahulu Kopi Kapal Api tidak begitu terkenal di Malaysia, sehinggalah iklannya yang agak kelakar dan menarik kerap muncul di kaca TV dengan tagline, "Betul-betul Kaw!".

Sehinggakan ramai yang menyangkakan ia adalah produk dari Malaysia disebabkan namanya itu sendiri. Namun, produk ini berasal dari negara jiran.

Kopi ini telah wujud sejak zaman Belanda menjajah Indonesia. Ia diasaskan oleh Go Soe Loet bersama dua saudaranya Go Bi Tjong dan Go Soe Bin pada tahun 1927.

Pada mulanya mereka bertiga mendirikan kilang kopi di Surabaya di bawah jenama Serbuk Kopi Hap Hoo Tjan. Produk ini kemudiannya dijual di sekitar kampun dan pelabuhan, dengan menggunakan basikal.

Nama "Kapal Api" dipilih kerana pada tahun 1927, kapal api dianggap sebagai pengangkutan air yang paling canggih. Ia merupakan simbol kepada penjualan biji kopi pada zaman dahulu.

Pada tahun 1985, Kopi Kapal Api mula memasuki pasaran antarabangsa, bermula dengan Arab Saudi. Dua tahun kemudian, pada tahun 1987, produk ini memasuki pasaran Hong Kong, kemudian Malaysia dan diikuti oleh Taiwan.

Tak lengkap zaman kanak-kanak kalau anda tak pernah merasai kenikmatan Choki-Choki.

Disebabkan terlalu lama berada dalam pasaran dan menjadi sangat sinonim dengan rakyat Malaysia terutamanya kanak-kanak, Choki-Choki dirasakan seperti produk Malaysia.

Malah, disebabkan harganya yang murah, ia menjadi salah satu rujukan bagi mereka yang ingin belanja rakan tetapi kedekut, dengan berkata "Nanti saya belanja awak Choki-Choki".

Choki-Choki merupakan produk daripada syarikat yang sama dengan pengeluar Kopiko iaitu Mayora Indah.

Rasanya yang sangat lazat dan harga yang murah membuatkannya menjadi snek kegemaran kanak-kanak dan juga orang dewasa.

Jika satu ketika dahulu Dunkin Donuts mendominasi pasaran donut yang mempunyai pelbagai pilihan perisa, namun kini tidak lagi. Antara salah satu pencabar mereka tak lain tak bukan kafe yang menghidangkan donut menyelerakan dan menjadi pilihan gadis-gadis untuk mengopi iaitu J.CO.

Apa? J.CO berasal dari Indonesia? Ya, namanya mungkin tak begitu jelas dari mana ia berasal. Dan disebabkan kebanyakan rangkaian kedai donut dan kopi berasal dari Amerika Syarikat, pasti anda beranggapan begitu juga mengenai J.Co.

Namun, J.CO telah diasaskan di Indonesia. Syarikat ini diasaskan 12 tahun yang lalu iaitu pada 18 Mei 2006 di Lippo Karawaci dan berpangkalan di Jakarta.

J.CO adalah rangkaian kedai kopi dan donut yang paling pesat membangun di Indonesia dengan 236 buah cawangan dibuka.

Dari segi pertumbuhan antarabangsa, J.CO telah berkembang maju ke seluruh negara Asia Tenggara dan Timur Tengah seperti Malaysia, Singapura, Filipina, Hong Kong dan Arab Saudi.

J.Co mula memasuki pasaran Malaysia pada tahun 2007 dan sehingga 2017, terdapat kira-kira 275 buah cawangan kesemuanya termasuk 17 di Malaysia.

Jika anda peminat makanan Itali terutamanya pasta, pasti anda sering terlihat jenama La Fonte di rak-rak pasar raya. Ia mungkin tidak sepopular produk-produk di atas, namun ia tetap memberikan saingan kepada jenama-jenama lain.

Sekali pandang, nama jenama ini seperti berasal dari Itali sendiri. Namun, ia sebenarnya produk Indonesia. Produk ini berada di bawah naungan syarikat PT Bogasari yang diasaskan pada tahun 1971.

PT Bogasari merupakan anak syarikat Indofood (yang hasilkan Indomie) dan syarikat ini diasaskan oleh 5 warga Indonesia iaitu Sudono Salim, Sudwikatmono, Ibrahim Risjad, Sutanto Djuhar, Piet Yap dan juga individu terkaya di Malaysia iaitu Tan Sri Robert Kuok.

La Fonte bukan sahaja terdapat di Malaysia tetapi juga di Korea Selatan dan Thailand.


10 Senjata Purba yang Paling Bahaya dan Membinasakan

Kita pernah melihat pelbagai senjata maju yang dihasilkan pada zaman sekarang di mana kebanyakan daripadanya adalah berbahaya dan membinasakan. Namun, pada zaman dahulu juga terdapat beberapa senjata purba yang sangat inovatif dan berbahaya.

Senjata-senjata ini direka bertujuan untuk menjadi alat paling membinasakan, tidak kira dalam pertempuran satu lawan satu ataupun di medan perang. Berikut adalah senarai beberapa antara senjata purba paling membinasakan.

Shuriken adalah senjata kecil yang berasal dari Jepun dan selalunya digunakan sebagai pisau rahsia atau tersembunyi. Senjata ini biasanya berbentuk bintang dengan pelbagai variasi dari sisi tepi. Bahagian tepinya pula dibuat cukup tajam untuk menghasilkan luka yang dalam pada tubuh lawan.

Teknik menggunakan Shuriken ini sering diajarkan di kebanyakan sekolah mempertahankan diri yang mahsyur di Jepun dan China. Sebagai tambahan, Shuriken juga sering direndamkan dalam racun atau diletakkan dalam kawasan berlumpur yang mempunyai najis haiwan supaya ia mengandungi bakteria yang akan menyebabkan jangkitan.

Khopesh adalah perang sabit yang berasal dari zaman Mesir Kuno. Pedang panjang jarang digunakan di Mesir dan mereka lebih banyak menggunakan pedang pendek atau pisau belati. Di sinilah terhasilnya Khopes yang merupakan campuran pisau dan pedang pendek yang mempunyai bentuk bulan sabit.

Senjata ini biasanya berukuran 50 hingga 60 cm panjang. Bahagian dalam cangkuk senjata ini tidak diasah tetapi bahagian luarnya dihasilkan menjadi sangat tajam. Selain memotong, senjata ini juga digunakan untuk mencangkuk senjata lain atau pihak lawan. Selalunya, ia diperbuat daripada tembaga atau besi. Beberapa kubur mumia Firaun telah ditemui mengandungi Khopesh yang ditanam bersama mereka.

Senjata ini mungkin anda pernah lihat dalam kebanyakan filem atau drama di kaca televisyen. Senjata yang biasanya dipanggil anak panah berapi ini sememangnya menimbulkan keadaan huru-hara dalam pasukan pihak lawan ketika di medan perang.

Mula digunakan sejak abad ke-8, anak panah berapi ini biasanya diperbuat daripada kayu yang mempunyai kain yang direndam dengan minyak di bahagian kepala anak panah. Kebiasaannya, anak panah berapi ini dihasilkan sedikit panjang daripada anak panah biasa, kira-kira 2 meter panjang.

Senjata ini adalah sangat efektif kerana ia dapat melakukan kerosakan yang berskala besar dan diketahui digunakan oleh beberapa tamadun seperti Rom, Assyria, Judea, Jepun dan banyak lagi. Sewaktu zaman Dinasti Song di China, mereka telah mencipta anak panah berapi menggunakan mercun yang diikat pada anak panah.

Pisau tumbuk atau dikenali juga sebagai "pisau tangan T" ini adalah senjata maut zaman purba. Ia mendapat nama pisau tangan T kerana bentuknya yang menyerupai huruf T dengan mata tajam di bahagian hadapan.

Cara menggunakan senjata ini adalah dengan menggenggamnya dengan bahagian yang tajam diletakkan antara jari telunjuk dan jari tengah. Senjata kecil yang cukup berbahaya ini diharamkan di kebanyakan negara termasuk Amerika Syarikat.

Sejak kurun ke-19, senjata ini digunakan sebagai alat membela diri dan banyak digunakan oleh orang biasa. Ia terhasil daripada pecahan senjata "Katar" yang dihasilkan di India pada kurun ke-14.

Senjata ini sememangnya tidak asing lagi bagi rakyat Malaysia kerana ia merupakan senjata tradisi yang digunakan oleh nenek moyang kita sejak ratusan tahun dahulu. Ia juga merupakan senjata purba di beberapa negara asia lain seperti Indonesia, Thailand, Singapura dan Filipina.

Senjata yang direka dengan bilah mata yang berlekuk-lekuk ini bertujuan untuk memaksimumkan keceaderaan akibat kesan tikaman pada pihak lawan. Keris mempunyai kedua-dua bahagian sisi tepi yang diasah tajam.

Selain digunakan untuk bertempur, senjata ini juga digunakan sebagai alat kebesaran diraja dan merupakan lambang kedaulatan orang Melayu sendiri.

Haladie adalah senjata paling kuat dalam kerajaan Rajput ketika zaman India purba. Senjata ini sering digunakan oleh pembunuh upahan kerana penggunaannya yang mudah untuk menikam dan memotong.

Haladie mempunya 2 mata pisau yang tajam di setiap penghujungnya dan setiap satu mata pisau biasanya berukuran 8.5 inci panjang. Haladie mempunyai pemegang di bahagian tengah dan sesetengah darinya mempunyai pemegang seakan buku lima dengan mata pisau kecil bagi memastikan kecederaan maksimum dapat dilakukan.

Shotel adalah antara pedang paling membinaskan dan salah satu senjata purba paling berbahaya sepanjang masa. Senjata ini mempunyai penampilan fizik seperti pedang yang mempunyai lengkungan berbentuk separa bulat.

Senjata yang berasal daripada Ethiopia purba ini mempunyai purata panjang kira-kira 40 inci. Pahlawan yang menggunakan pedang ini dinamakan "Shotelai".

Senjata yang menggunakan serangan teknik mencangkuk ini dilaporkan adalah yang terbaik untuk memenggal kepala musuh atau memotong anggota badan yang lain.

Daripada senjata Katar inilah pisau belati tumbuk dihasilkan. Katar dianggap sebagai salah satu senjata paling membunuh pada zaman dahulu. Senjata ini berbentuh seperti huruf H dengan unjuran tajam di bahagian hadapannya. Ia digunakan dengan cara yang sama menggunakan pisau belati tumbuk dan boleh membunuh dengan hanya sekali tumbukan sahaja.

Katar berasal dari negara Asia Selatan atau lebih spesifiknya subkontinen negara India. Dihasilkan pada kurun ke-14 dari Empayar Vijayanagara, senjata ini juga banyak digunakan di bahagian Selatan India sebagai salah satu alat dalam seni mempertahankan diri.

Bagh Nakh yang juga dikenali sebagai "vagh nakhya" membawa maksud cakar harimau. Ia merupakan senjata bahaya yang dipakaikan pada jari. Berasal dari India, senjata ini pertama kalinya digunakan oleh Maharaja Shivaji untuk mengalahkan Afzal Khan dari Bijapur. Ia mempunyai empat atau lima bilahan tajam yang dicipta untuk memotong kulit dan isi.

Walaupun senjata ini tidaklah menghasilkan luka yang dalam tetapi ianya sering digunakan bersama racun dan menjadikan senjata ini sebagai pembunuh senyap. Terdapat beberapa lagi viariasi rekaan Bagh Nakh ini, salah satunya mempunyai pisau kecil yang keluar dari bahagian tepi seakan kerambit.

Senjata ini berasal dari wilayah selatan benua India. Urumi dianggap sebagai senjata kuno paling kuat dan merbahaya sepanjang zaman. Senjata ini diperbuat daripada campuran besi dan tembaga yang fleksibel. Ia kelihatan seakan pedang namun boleh dilenturkan sewaktu menggunakannya, membuatkannya sukar dijangka oleh musuh.

Bukan itu sahaja, Urumi juga dianggap senjata yang paling sukar dikuasai. Fleksibiliti senjata ini boleh menyebabkan bahaya pada pemiliknya jika tidak dikendalikan dengan betul. Senjata ini mempunyai saiz purata 4-5 kaki panjang dan dibina dengan mempunyai bilah tunggal atau banyak.

Sekiranya seseorang itu mahir menggunakan senjata ini, ia boleh menjadi sangat berbahaya kepada pihak lawan kerana mampu mencederakan walaupun pihak lawan itu mempunyai perisai kerana fleksibilitinya. Oleh sebab itu, ia dilabelkan sebagai senjata kuno paling membinasakan.


Kisah "Complicated" Individu Syaitan Bertopengkan Manusia - Ted Bundy

Pada musim bunga dan musim panas tahun 1974, polis di Pacific Northwest, Amerika Syarikat berada dalam keadaan panik.

Wanita-wanita di kolej di seluruh Washington dan Oregon telah hilang paling kurang seorang dalam masa sebulan dan polis mempunyai beberapa petunjuk tentang siapa dalang di sebalik semua ini.

Dalam tempoh enam bulan, enam wanita telah diculik dan beberapa wanita lain telah melaporkan bahawa mereka cuba diumpan oleh seorang lelaki.

Kebanyakan mangsa menggambarkannya sebagai seorang yang kacak dan berkarisma, ciri-ciri yang digunakannya untuk mendapatkan kepercayaan mereka.

Satu-satunya keterangan yang dimiliki oleh pihak polis adalah bahawa wanita-wanita ini didatangi oleh seorang pemuda yang tampan dan menarik serta memakai anduh pada lengannya, cuba mengumpan mereka ke arah sebuah kereta Volswagen Bettle berwarna coklat.

Lelaki itu mengenalkan dirinya sebagai Ted. Selepas mendedahkan laporan ini kepada orang ramai, pihak polis dihubungi oleh empat orang yang mengenal pasti lelaki tersebut, bernama Ted Bundy.

Empat orang tersebut adalah bekas teman wanitanya, kawan rapatnya, salah seorang rakannya, dan profesor psikologi yang mengajar Ted.

Walaupun ia merupakan satu amaran, namun polis tidak berasakan bahawa Ted adalah suspek dalam kes kehilangan pelajar wanita tersebut kerana memikirkan tak mungkin seorang pelajar jurusan undang-undang tanpa rekod jenayah boleh melakukan perkara sebegitu.

Perkara ini memberikan manfaat kepada Ted Bundy berkali-kali sepanjang kerjayanya sebagai seorang pembunuh yang menyaksikannya membunuh sekurang-kurangnya 30 mangsa di sekurang-kurangnya 7 buah negeri dalam tahun 1970-an.

Ted Bundy telah menipu ramai orang, termasuk polis yang tidak mengesyakinya, pengawal penjara yang dia berjaya melarikan diri, wanita-wanita yang dimanipulasi, isterinya yang dinikahinya selepas ditangkap.

Malah, dia sendiri berkata, "Saya adalah anak har*m yang paling kejam pernah anda semua temui,".

Ted Bundy dilahirkan di Vermont, 4,485 kilometer dari tempat di mana dia melakukan pembunuhannya yang pertama.

Ibunya bernama Eleanor Louise Cowell dan bapanya tidak diketahui. Untuk mengelakkan sebarang kesulitan, dia dibesarkan oleh nenek dan datuknya yang kejam sebagai anak mereka sendiri.

Ted dan ibunya sering dipukul datuknya, menyebabkan mereka melarikan diri ke Washington untuk tinggal bersama sepupunya ketika Ted berusia 5 tahun.

Di sana, Eleanor bertemu dan berkahwin dengan seorang tukang masak hopital, Johnnie Bundy, yang secara rasminya menjadikan Ted sebagai anak angkat.

Ted tidak menyukai bapa tirinya itu dengan mengatakan bahawa dia merupakan seorang yang tidak bijak dan bergaji rendah.

Tak banyak yang diketahui mengenai zaman kanak-kanak Ted kerana dia memberikan penerangan yang bercanggah namun gambaran boleh dibuat bahawa dia mempunyai zaman kanak-kanak yang biasa.

Walaupun Ted menyifatkan dirinya sebagai seorang yang menyendiri dan suka mengintip wanita pada waktu malam, namun ramai yang mengenali Ted dari sekolah menengah menggambarkannya sebagai seorang yang terkenal dan sangat disukai.

Ted Bundy menamatkan sekolah menengah pada tahun 1965 dan selepas mendaftar di Universiti Puget Sound sebelum berpindah ke University Washington untuk mempelajari bahasa Cina.

Dia kemudiannya berhenti seketika daripada belajar pada tahun 1968 namun kembali ke kolej dalam jurusan psikologi.

Ketika Ted berhenti belajar untuk seketika, dia melawati bahagian pantai timur di mana dia mengetahui buat pertama kalinya bahawa wanita yang dia anggap sebagai kakanya, adalah ibu kandungnya.

Sekembalinya Ted ke Universiti Washington, dia bercinta dengan Elizabeth Kloepfer yang bekerja sebagai setiausaha di kolej perubatan kampus tersebut. Elizabeth adalah antara 4 orang yang melaporkan Ted sebagai suspek dalam pembunuhan di Northwest Pacific.

Di antara empat orang ialah bekas pegawai polis Seattle, Ann Rule, yang bertemu Ted ketika mereka berdua bekerja di pusat panggilan di mana mereka membantu orang yang ingin membunuh diri.

Pada tahun 1973, Ted diterima masuk ke University Puget Sound dalam jurusan undang-undang, tetapi selepas beberapa bulan, beliau berhenti menghadiri kelas. Ketika inilah kehilangan wanita yang pertama bermula.

Serangan pertama Ted Bundy pada bulan Januari 1974 bukanlah pembunuhan sebenar sebaliknya serangan terhadap Karen Sparks, seorang pelajar dan penari berusia 18 tahun di University of Washington.

Ted memecah masuk ke apartmen Karen dan memukulnya menggunakan rod besi sehinga tidak sedarkan diri sebelum menggunakan objek yang sama secara seksual ke atas mangsanya itu.

Serangan tersebut membuatkan Karen berada dalam keadaan koma selama 10 hari dan mengalami kecacatan kekal.

Mangsa Ted yang seterusnya yang juga merupakan mangsa pembunuhan pertama adalah Lynda Ann Healy, pelajar Universiti Washington.

Sebulan selepas serangan pertama terhadap Karen Sparks, Ted memecah masuk ke sebuah apartmen pada awal pagi, memukul Lynda sehingga pengsan dan membawanya masuk ke dalam kereta Ted.

Sejak itu, Lynda tidak pernah lagi dijumpai namun beberapa tahun kemudian serpihan tengkoraknya dijumpai di salah satu lokasi di mana Ted membuang mayatnya.

Selepas itu, Ted terus menjadikan pelajar perempuan di kawasan tersebut sebagai sasaran.

Taktiknya yang biasa adalah menumpangkan pelajar wanita yang muda atau menghampiri wanita dengan memakai anduh lalu meminta tolong mereka memasukkan sesuatu ke dalam keretanya.

Jika terpedaya, Ted kemudiannya akan memukul mangsanya sehingga pengsan sebelum mengikat, merogol dan membunuh mangsanya.

Mayat tersebut kemudiannya akan dibuang di kawasan hutan yang terpencil. Namun, mayat-mayat tersebut tidak ditinggalkan begitu sahaja.

Kadang-kala Ted akan melawati tempat-tempat pembuangan mayat tersebut untuk melakukan hubungan seks bersama mayat yang mereput.

Dalam beberapa situasi, Ted akan memotong kepala mangsanya dan menyimpan tengkorak di dalam apartmentnya. Ted juga tidur bersama-sama tengkorak tersebut.

Ted pernah berkata, "Pemilikan muktamad adalah mengambil nyawa orang, dan kemudiannya, pemilikan fizikal saki baki mayat tersebut,".

Dalam tempoh lima bulan berikutnya, Ted telah menculik dan membunuh lima lagi pelajar perempuan di Northwest Pacific.

Mangsa-mangsa tersebut adalah Donna Gail Manson, Susan Elaine Rancourt, Roberta Kathleen Parks, Brenda Carol Ball, dan Georgann Hawkins.

Berikutan kehilangan yang begitu kerap ini, pihak polis meminta siasatan besar-besaran dilakukan dan meminta beberapa agensi kerajaan yang berlainan untuk membantu mencari mangsa-mangsa yang hilang.

Salah satu daripada agensi tesebut adalah Jabatan Perkhidmatan Kecemasan Washington, tempat di mana Ted bekerja ketika melakukan jenayah tersebut.

Di situ, Ted bertemnu dengan Carole Ann Boone, di mana dia menjalinkan hubungan cinta untuk beberapa tahun ketika pembunuhan terus berlangsung.

Ketika pencarian terhadap penculik diteruskan, semakin banyak keterangan saksi muncul yang menunjukkan bahawa Ted adalah pelakunya.

Tetapi ketika beberapa mayat ditemui di dalam hutan, Ted diterima masuk ke sekolah undang-undang di Utah dan berpindah ke Salt Lake City.

Di situ, dia meneruskan ketagihannya untuk merogol dan membunuh wanita muda, termasuk seorang wanita yang menumpang keretanya di Idaho dan 4 remaja perempuan di Utah.

Mengetahui tentang pembunuhan yang berlaku serta perpindahan Ted ke lokasi jenayah tersebut berlaku, bekas kekasihnya  Elizabeth Kloepfer menghubungi pihak polis buat kali kedua untuk menegaskan semula syak wasangkanya terhadap Ted Bundy, sebagai pembunuh tersebut.

Amaran kedua ini tidak membawa kepada penahanan Ted, namun ketika para penyiasat mengumpulkan makluamat berkaitan dengan 5 pembunuhan terbaru di Utah dan Idaho itu, nama Ted muncul sebagai salah satu suspek utama.

Tidak menghiraukan apa yang berlaku, Ted meneruskan pembunuhannya. Kali ini menghala ke Colorado dari rumahnya di Utah di mana 3 lagi wanita dibunuh.

Akhirnya, pada Ogos 1975, Ted Bundy dihentikan oleh pegawai polis ketika memandu melalui pinggir bandar Salt Lake City, dan polis menemui topeng, gari, serta objek tumpul di dalam keretanya.

Walaupun barang-barang tersebut tidak mencukupi untuk menahanannya, seorang pegawai polis menyedari bahawa Ted juga merupakan suspek dalam pembunuhan yang terdahulu lalu meletakkannya di bawah pengawasan.

Pegawai-pegawai polis tersebut kemudiannya menemui kereta Volkswagen Beetle yang telah dijual oleh Ted, di mana mereka menemui rambut yang secocok dengan 3 daripada mangsanya.

Dengan bukti ini, mereka memasukkan nama Ted ke dalam senarai suspek yang mana dia kemudiannya dikenalpasti oleh seorang barisan salah seorang wanita yang cuba diculiknya.

Ted Bundy telah disabitkan atas kesalahan menculik dan menyerang lalu dihantar ke penjara sementara polis menguruskan kes pembunuhan yang dilakukannya.

Bagaimanapun, ini bukanlah merupakan penamatan terhadap pembunuhan oleh Ted Bundy. Tak lama kemudian, Ted berjaya meloloskan diri daripada jagaan pihak berkuasa. Malah ia berlaku sebanyak dua kali.

Kali pertama pada tahun 1977 di mana dia melarikan diri dari perpustakaan undang-undang di mahkamah di Aspen.

Dia dibenarkan untuk masuk ke dalam perpustakaan tersebut tanpa gari kerana dia bertindak sebagai peguam bagi pihaknya dalam kes tersebut.

6 hari kemudian, Ted ditangkap semula. Kali kedua dia melarikan diri memberikan kesan yang lebih buruk. 6 bulan selepas melarikan diri buat kali pertama, Ted sekali lagi meloloskan diri.

Kali ini dengan melalui ruangan merangkak di bahagian syiling yang dihasilkannya menggunakan gergaji. Dia berjaya melarikan diri ke Florida.

Di situ, pada 15 Januari 1978, selepas 2 minggu daripada pelariannya, Ted memecah masuk ke sebuah rumah dihuni pelajar wanita di Universiti Florida

Dalam hanya 15 minit, Ted menyerang secara seksual dan membunuh Margaret Bowman dan Lisa Levy, menyerang Kathy Kleiner dan Karen Chandler, yang mana kedua-duanya mengalami kecederaan teruk.

Masih dalam pelarian selepas 3 minggu melakukan pembunuhan di Florida, Ted menculik Kimberly Diane Leach berusia 12 tahun dari sekolahnya, lalu dibunuh.

Seminggu kemudian Ted diberkas oleh pihak polis yang menjumpai bukti mengaitkan Ted dengan jenayah di Universiti Florida di dalam sebuah kereta.

Sepanjang perbicaraannya, Ted mesabotaj dirinya sendiri dengan mengabaikan nasihat peguamnya dan mengambil alih dalam mempertahankan diri.

Malah mereka yang terlibat dalam mempertahankan Ted kemudiannya akan mendedahkan pemikiran mereka tentang Bundy.

Joseph Aloi, pegawai penyiasat yang berusaha bagi pihak Ted menjelaskan, "Gambaran saya terhadap Ted adalah dia seorang yang hampir sama dengan syaitan, yang saya pernah temui,".

Ted Bundy akhirnya disabitkan atas kesemua tuduhan dan diletakkan dalam senarai hukuman mati di penjara di Florida.

Di situ, dia mengalami penderaan daripada tahanan lain termasuklah dirogol oleh oleh empat banduan. Ketika perbicaraan sedang berlangsung, Ted mengahwini Carole Ann Boone yang mana mereka mendapat seorang anak.

Ted Bundy akhirnya menemui ajalnya di atas kerusi elektrik pada 24 Januari 1989. Ratusan orang berkumpul di luar mahkamah untuk meraikan kematiannya.

"Untuk segala yang dilakukannya kepada gadis-gadis - memukul, mencekik, menghina badan mereka, menyeksa mereka, saya rasa kerusi elektrik itu adalah terlalu baik untuknya," kata Eleanor Rose, ibu mangsa Denise Naslund.


10 Orang yang Mengaku Diri sebagai Jelmaan Semula Roh Lain

Bagi umat Islam, setiap manusia melalui satu kehidupan sahaja di dunia dan hanya akan dibangkitkan semula pada Hari Kiamat untuk ditimbang segala amalan serta perbuatan mereka semasa hayat. Begitu juga dengan penganut Kristian yang mempercayai konsep resurrection (kebangkitan semula) dan ini sudah semestinya bercanggah dengan fahaman reincarnation di mana roh manusia yang sudah meninggal dunia memasuki jasad lain yang masih hidup.

Kebanyakan orang yang mempercayai penjelmaan semula wujud di kalangan penganut Hindu, Sikh, Jainisme dan Buddha.

Banyak kisah yang kita dengar tentang orang yang mendakwa diri mereka merupakan jelmaan semula orang lain. Ada beberapa daripadanya jelas menipu dan hanya inginkan populariti namun ada beberapa yang lain mampu memberikan maklumat terperinci tentang 'kehidupan silam' mereka dengan tepat. Kami kongsikan 10 kisah manusia yang mendakwa mereka dijelmakan semula dalam tubuh manusia lain:

Ryan merupakan seorang kanak-kanak lelaki yang dilahirkan pada tahun 2005 dan mendakwa dirinya merupakan jelmaan Marty Martyn yang telah mati 50 tahun sebelumnya.

Ryan mengenali Martyn melalui sekeping gambar dan mengatakan yang Martyn seorang yang amat kaya. Kebiasaannya, seorang pelakon tambahan seperti Martyn tidak mampu menjadi kaya seperti itu. Walau bagaimanapun, sememangnya Martyn berjaya menaik taraf hidupnya selepas menjadi seorang ejen pencarian bakat.

Menurut Ryan lagi, Martyn mengembara mengelilingi dunia menaiki bot besar dan membeli sebuah rumah agam yang mempunyai sebuah kolam renang dan piano. Selain itu, Martyn mempunyai dua adik-beradik perempuan di mana salah seorangnya bekerja sebagai penari. Ibu Martyn diceritakan mempunyai rambut keriting berwarna perang. Kulit Martyn juga mudah terkena selaran matahari dan mempunyai seorang pembantu rumah warga Afrika-Amerika.

Kesemua maklumat yang diceritakan Ryan adalah benar-benar berlaku kecuali satu fakta mengenai alamat kediaman Martyn yang dikatakan mempunyai perkataan sama ada "Rock" ataupun "Mount." Alamat rumahnya tidak mengandungi sebarang perkataan ini. Walau bagaimanapun, rumah yang terletak di "Roxbury" itu dilaporkan mempunyai bunyi seakan-akan "Rock." (sumber)

Helene Smith dilahirkan dengan nama asalnya Catherine Muller pada tahun 1861. Dia mendakwa dirinya merupakan jelmaan Permaisuri Perancis terkenal iaitu Marie Antoinette, anak perempuan kepada seorang sheikh Arab serta isteri kepada seorang putera Hindu.

Dia yang bekerja sebagai perantara alam roh dikhabarkan boleh menerima mesej daripada makhluk ghaib. Dia selalu menurun untuk berkomunikasi dengan makhluk asing. Menurut Helene, dia boleh memahami bahasa di Planet Marikh dan boleh menulis dan bercakap dalam bahasa makhluk di sana. Malah, Helene pernah menghasilkan lukisan persekitaran planet itu yang mempunyai bot, rumah, tanaman, jambatan dan tasik. (sumber)

Emin Gjinovci ialah seorang warga Kosovo yang mengatakan dirinya merupakan jelmaan Adolf Hitler. Dia yang pernah bertugas sebagai anggota tentera bagi Pasukan Pembebasan Kosovo (KLA) menceritakan rakan-rakan sepasukan sering memberitahu yang wajahnya mirip Hitler. Mereka juga sering mengangkat tangan sambil menjerit "Heil Hitler!" pada Emin.

Emin menjana pendapatan dengan berlagak seperti kembar Hitler di tempat tinggalnya iaitu di Mitrovica. Setiap keping gambar yang ingin diambil bersama Emin berharga sekitar €20 (RM96) hingga €80 (RM382). Dia juga sering dijemput menghadiri pelbagai acara sebagai Hitler. Jika di majlis pengebumian, pelawat yang datang boleh berhenti menangis secara tiba-tiba untuk berborak bersamanya.

Untuk lebih nampak benar-benar seperti Hitler, Emin sentiasa berjalan bersama swastika Nazi dan juga buku garapan Hitler iaitu "Mein Kampf." Dia juga mencetak simbol swastika pada kad perniagaannya.

Persamaan antara Emin dan Hitler bukan hanya dari segi fizikal. Sama seperti Hitler, Emin juga benci merokok dan sentiasa tiba awal dalam mesyuarat. Dia juga tidak menyukai pihak Serbia dan pernah menentang mereka semasa bertugas dengan KLA pada tahun 1990-an.

Sehingga kini banyak pihak yang masih berdebat sama ada Emin adalah sememangnya jelmaan Hitler ataupun hanya berlakon untuk mengaut keuntungan. (sumber)

Pada tahun 1930-an, seorang gadis India bernama Shanti Devi mengatakan yang dia adalah jelmaan seorang wanita India lain bernama Lugdi Bai.

Lugdi dilahirkan pada 18 Januari 1902 dan berkahwin pada usia 10 tahun. Dia keguguran semasa mengandung anak pertama dan selamat melahirkan anak kedua pada 25 September 1925. Walau bagaimanapun, Lugdi meninggal dunia pada 4 Oktober akibat komplikasi semasa melahirkan.

Shanti pula lahir hampir setahun selepas itu iaitu pada 11 Disember 1926. Sepanjang Shanti membesar, dia sangat jarang berbicara. Namun, setiap kali dia membuka mulut, dia akan bercerita mengenai 'suami' dan 'anak lelakinya'. Menurut Shanti, suaminya bernama Kedarnath tinggal di Mathura dan mereka mempunyai seorang anak lelaki. Dia juga memberi gambaran terperinci mengenai suaminya, kedai dan rumah mereka.

Selain itu, dia juga menjelaskan bagaimana dia akan berpakaian setiap kali bersama suami dan juga perkara yang sering dilakukan dalam kehidupannya yang lampau.

Keluarga Shanti mula mempercayai kisahnya apabila dia mula bercerita bagaimana dia boleh mati. Pendedahan itu memeranjatkan seorang pakar perubatan kerana Shanti terlalu muda untuk memahami setiap prosedur pembedahan yang diceritakan itu.

Tidak lama selepas itu, keluarganya mengatur sebuah pertemuan antara Shanti dan sepupu Kedarnath. Shanti serta-merta mengenali sepupu 'suaminya' itu. Dia juga mengenali Kedarnath walaupun mereka cuba mengujinya dengan memperkenalkannya sebagai abang Kedarnath.

Kisah penjelmaan semula Lugdi ini tersebar ke seluruh India sehinggakan Mahatma Gandhi mengarahkan 15 pegawainya untuk menyiasat kesahihan cerita Shanti. Pasukan penyiasat itu mengikut Shanti ke Mathura di mana dia mengenali beberapa penduduk di situ, menjelaskan perubahan yang berlaku selepas kematiannya dan membawa pasukan itu ke 'rumahnya' walaupun Shanti sendiri tidak pernah menjejakkan kaki ke situ.

Berita ini mendapat liputas meluas dari seluruh dunia selepas pasukan penyiasat Gandhi mendedahkan laporan mereka. Seorang lelaki dari Sweden, Sture Lonnerstand, mengembara ke India untuk membuktikan penipuan Shanti namun akhirnya membuat kesimpulan bahawa ia adalah benar belaka. (sumber)

King Arthur Pendragon mengaku bahawa dia adalah jelmaan King Arthur Pendragon. Lelaki yang dilahirkan sebagai John Rothwell ini telah menukar namanya secara rasmi kepada King Arthur Pendragon bersempena nama legenda dongeng tersebut.

John pada awalnya hanyalah seorang lelaki biasa yang sukakan motosikal. Pada tahun 1986, dia mula mengetahui tentang King Arthur. Dia mula merasakan yang kehidupannya adalah saling tak tumpah seperti kehidupan King Arthur dan ia bukanlah sekadar suatu kebetulan. Sejak itulah dia mengatakan yang dia adalah jelmaan King Arthur.

Untuk menguatkan lagi kenyataannya, dia membentuk the Loyal Arthurian Warband yang mempunyai pengikutnya tersendiri. Malah, dia juga menganugerahkan pingat kesatria kepada beberapa pengikut terpilih.

Walau bagaimanapun, menjadi King Arthur pada abad ke-21 bukanlah suatu perkara yang mudah. Dia mengadakan segala adat istiadat pemujaannya di Stonehenge dan pihak pengurusan English Heritage mengenakan bayaran kepada kumpulan itu untuk meletakkan kenderaan. Menurut King Arthur, dalam kehidupannya yang lalu, tiada sesiapapun yang mengenakan bayaran apabila dia meletakkan kuda di Stonehenge. Dia berang dengan peraturan ini sehingga membawa kes ke mahkamah dengan mendakwa yang ia melanggar hak asasinya untuk membuat pemujaan. Hakim telah menolak permohonannya dengan mengatakan caj letak kereta tersebut adalah munasabah dan mengikut undang-undang. Namun, 'raja' ini mendesak kerana ia dikatakan tidak adil dan menafikan haknya kerana perlu membayar untuk beribadat. (sumber)

Warga Australia bernama Serge Benhayon mengaku yang dia adalah jelmaan artis, saintis, jurutera dan arkitek terkenal Itali iaitu Leonardo da Vinci. Serge merupakan pengasas Universal Medicine, iaitu sebuah kumpulan perubatan alternatif kontroversi yang sering dikritik kerana amalan tidak ortodoks. Misalnya, Serge membuat dakwaan yang "urutan esoterik buah dada" yang ditawarkan mampu memulihkan penyakit kanser.

"Bengkel perhubungan" yang dianjurkan Serge juga menjana pendapatan sehingga AUD36,000 (RM107,000) namun dilaporkan telah menyebabkan sehingga 42 perceraian dan perpisahan pasangan.

Anak perempuan Serge, Natalie, yang bekerja dengannya mengatakan yang dia boleh berkomunikasi dengan ovari wanita. Ahli keluarga pesakit Serge dan Natalie akhirnya menyalahkan Universal Medicine kerana dikatakan telah mengawal kehidupan mereka. Malah, ada yang membandingkan kumpulan perubatan alternatif ini dengan sebuah kultus. Walau bagaimanapun, Serge tidak menghiraukan tuduhan-tuduhan ini dan masih meneruskan perniagaannya sehingga memperolehi lebih AUD1 juta setahun. (sumber)

Ini adalah seorang lagi jelmaan Adolf Hitler. Penagih dadah dan pembunuh bernama James Gibson ini mula menghisap ganja pada tahun 2009 ketika hanya berusia 12 tahun setelah kematian ayahnya dalam kebakaran hutan "Black Saturday" yang mengganas di keseluruhan Victoria, Australia. Kemudian, dia mula mencuba syabu semasa usianya 14 tahun diikuti dengan LSD pada tahun berikutnya.

Pada 3 April 2015, remaja ini telah menyerang seorang lelaki iaitu Glen Sullivan dengan pukulan kuat menggunakan kayu besbol di kepala. Glen rebah ke lantai sebelum dipukul sekali lagi oleh James. Glen mati seminggu kemudian akibat kecederaan otak dan retak di bahagian tengkorak.

Apabila ditanya apa alasannya memukul Glen, James menjawab, "Dia membunuh ayah saya. Saya nampak dalam kepulan asap."

Setelah itu, James membuat pengakuan kepada pakar psikiatrik bahawa dia adalah jelmaan Adolf Hitler. Disebabkan itulah mindanya dikawal oleh Nazi dan diarahkan untuk membunuh seseorang supaya dikenali dan diterima oleh kumpulan tersebut. 'Adolf Hitler' ini akhirnya didapati bersalah dan dijatuhkan hukuman penjara selama 15 tahun. (sumber)

Pada tahun 2005, seorang budak lelaki berumur 12 tahun dari Uttar Pradesh, India bernama Rajesh dan adiknya sedang membina rumah daripada lumpur. Ketika itu, ayahnya yang menghidapi penyakit mental telah memusnahkan binaan tersebut setiap kali mereka membinanya. Ia telah menyebabkan Rajesh marah dan membaling seketul bata ke arah ayahnya. Bata itu terkena kepala ayahnya dan menyebabkan kecederaan serius.

Selepas kejadian itu, Rajesh banyak berkurung di dalam bilik. Dia juga berhenti bercakap dan tidak pernah mengeluarkan walau sepatah kata selama lebih dua bulan.

Apabila Rajesh akhirnya bercakap semula, dia berbicara dalam Bahasa Inggeris dengan loghat Amerika. Walhal sebelum itu Rajesh hanya faham bahasa Hindi dan tidak pernah memahami Bahasa Inggeris langsung. Dia juga dikatakan telah lupa bagaimana bercakap dalam Hindi.

Rajesh mendakwa yang dia telah dijelmakan semula sebagai seorang saintis dari Amerika Syarikat. Pihak Zee News kemudian telah membongkarkan kisah sebenarnya dengan mengatakan Rajesh sebenarnya masih memahami Hindi. Dia faham soalan-soalan yang diajukan dalam Hindi dan hanya membalas dalam Bahasa Inggeris. Penguasaan Bahasa Inggerisnya juga adalah lemah dan loghatnya jelas dibuat-buat. Rajesh dilaporkan mempelajari bahasa itu melalui filem Hollywood terkenal iaitu Total Recall. (sumber)

Kebiasaannya orang hanya mengaku mereka dijelmakan semula dengan roh orang lain. Namun, seorang remaja lelaki dari Rusia iaitu Boriska Kipriyanovich mendakwa dirinya merupakan jelmaan makhluk asing yang sudah mati.

Menurut Boriska, dia biasa tinggal di planet Marikh sebelum terbunuh dalam perang nuklear. Sebelum peperangan tersebut, dia adalah sebahagian kumpulan makhluk asing yang sudah biasa melawat Bumi. Dia juga menceritakan kisah bertemu dengan warga Mesir purba dalam salah satu lawatannya.

Selain itu, Boris mengatakan yang spesies itu sudah menemui rahsia untuk hidup selamanya. Mereka mempunyai teknologi untuk menghentikan penuaan apabila usia menjangkau 35 tahun.

Kapal angkasa dari Bumi tidak dapat mengesan kehadiran sebarang kehidupan di Marikh kerana dikatakan keseluruhan kawasan planet tersebut menjadi kawasan tandus akibat peperangan dan para makhluk asing melarikan diri untuk tinggal di bawah tanah. Menurut Boriska lagi, ketiadaan oksigen di planet itu juga bukan suatu masalah kerana makhluk asing bernafas menggunakan karbon dioksida. (sumber)

Luke Ruehlman hanya berusia dua tahun semasa dia dilaporkan menjelma sebagai seorang wanita dari Chicago bernama Pam. Luke tinggal di Ohio bersama ibunya, Erica, yang sering mendengar Luke bercerita tentang Pam. Erica sering tidak mengendahkan cerita Luke dan hanya menyangka Pam merupakan rakan rekaan imaginasi Luke sahaja.

Suatu hari Erica bertanya lebih lanjut mengenai Pam. Luke kemudian mengatakan yang dia bernama Pam dalam kehidupan lampaunya. Dia meninggal dunia akibat sebuah kebakaran dan masuk syurga sebelum dihantar kembali ke Bumi sebagai seorang bayi oleh Tuhan.

Selepas itu, Erica membuat carian di Internet dan mendapat tahu kisah seorang wanita bernama Pam Robinson yang mati dalam kejadian kebakaran di sebuah hotel di Chicago pada tahun 1993.

Erica mula mempercayai Luke, apatah lagi kerana dia tidak pernah menyebut atau mengajar Luke tentang Chicago. Walaupun ramai yang mempertikaikan dan mengatakan Luke belajar tentang Chicago dari gajet atau televisyen, namun Luke telah membuktikan bahawa dia benar-benar mengenali Pam kerana boleh mengenal pasti identiti wanita itu melalui beberapa keping gambar. (sumber)


7 Autograf (Gambar & Tandatangan) Paling Mahal Dalam Sejarah

Setiap individu mempunyai tandatangan atau autograf yang tersendiri. Ada yang ringkas dan ada juga yang sangat unik. Namun, kesemuanya hanya berharga untuk diri sendiri sahaja dan tidak bagi orang lain.

Agak pelik untuk memikirkan mengapa satu tandatangan itu boleh mencecah harga jutaan ringgit. Namun bagi tandatangan yang diturunkan bersempena peristiwa atau daripada individu terkenal yang telah mati, ia boleh menjadi sangat bernilai.

Albert Einstein terlibat dalam bidang penyelidikan saintifik yang serius, tetapi beliau mempunyai sisi yang agak kelakar. Beliau menyembunyikan lidahnya dalam gambar yang diambil pada hari ulang tahunnya yang ke-72 oleh seorang jurugambar akhbar bernama Arthur Sasse.

Acara itu berlangsung di Princeton University pada bulan Mac 1951. Einstein mengambil banyak salinan imej ini tetapi yang ditandatangani hanyalah satu atau dua keping sahaja.

Walau bagaimanapun, pemalsu meniru tandatangannya dan mencipta banyak salinan tiruan gambar ikonik ini. Pakar membuktikan bahawa kesemuanya adalah palsu namun pada tahun 2009, satu salinan foto yang asli telah dijual.

Ia juga disahkan oleh ahli keluarga Einstein yang hidup sebagai tulen. Versi tulen ini dijual dengan harga RM311,000.

Bintang besbol New York Yankees Joe DiMaggio dan isterinya, pelakon jelita Holywood, Marilyn Monroe, merupakan salah satu pasangan selebriti paling terkenal dalam sejarah Amerika Syarikat.

Oleh itu, apabila mereka berdua menandatangani sebiji bola besbol, nilainya melonjak menjadi sangat tinggi. Acara di mana tandantangan itu diturungkan adalah sesi latihan Yankee tahun 1961 di Florida.

Bola besbol terkenal itu adalah satu-satunya item yang ditandatangani oleh kedua-dua pasangan bintang ini. Apabila ia dijual pada tahun 2006, pengumpul tanpa nama sanggup mengeluarkan RM794,000 untuk menambahkan koleksinya.

Jimi Hendrix adalah lambang gaya hidup bebas, hedonistik, gaya hidup bunga tahun 1960-an. Zaman di mana dia kuat mabuk dan mengambil dadah melihatkan lagenda muzik itu meninggalkan dunia ketika berusia 27 tahun pada tahun 1970.

Sebelum kematiannya, pada tahun 1965, Jimi Hendrix menandatangani satu kontrak yang mana bersetuju menjual haknya untuk royalti sebanyak 1%.

Apa yang tak masuk akal adalah kontrak yang ditandatangani ini kini bernilai sangat tinggi. Muzik Jimi Hendrix juga terus menggungguli carta untuk seketika selepas kematiannya.

Disebabkan ini, kontrak ini telah dijual dengan RM831,000 dalam sebuah lelongan pada tahun 2009.

Babe Ruth terkenal sebagai 'Sultan Swat' ketika kerjaya basebalnya yang telah memecahkan rekod dari tahun 1914 hingga 1935.

Dia menandatangani banyak bola besbol sepanjang hayatnya dan salah satu daripadanya memepunyai nilai lebih daripada RM1 juta pada tahun 2014.

Walau bagaimanapun, koleksi Babe Ruth yang mengatasi nilai tersebut adalah sebiji bola besbol yang baru yang ditandatangani lagenda besbol tersebut, yang telah dijual pada tahun 2012.

Bola tersebut dijual dengan harga RM1.6 juta dalam satu jualan lelongan menjadikanya sebagai antara salah satu bola besbol paling mahal pernah dijual dalam sejarah.

8 Disember 1980 adalah hari yang begitu pahit dan suram dalam sejarah muzik. Pada hari tersebut, bintang Beatles, John Lennon menemui ajalnya di tangan seorang lelaki yang bernama Mark David Chapman.

Pada awal hari tersebut, Mark Chapman telah mendapatkan autograf Lennon di atas salinan album 'Double Fantasy' yang baru dikeluarkannya.

Dia kemudiannya kembali beberapa jam selepas itu dan melepaskan lima tembakan yang menyebabkan John Lennon maut pada usia yang agak muda iaitu 40 tahun.

David Mark Chapman tidak melarikan diri selepas melakukan perbuatan berdarah itu. Dia duduk dengan tenang membaca buku ikon JD Salinger 'The Catcher in the Rye' dan menunggu polis tiba.

Album yang ditandatangani oleh John Lennon itu  bernilai RM2.18 juta pada tahun 2003 dan nilainya lebih tinggi hari ini.

Pada tahun 1864, setahun sebelum kematiannya, Presiden Abraham Lincoln menandatangani 48 salinan Proklamasi Emansipasi yang menamatkan perhambaan di Amerika Syarikat.

Dua puluh enam salinan dokumen bersejarah ini masih bertahan sehingga ke hari ini dan dipaparkan di universiti dan muzium, dengan beberapa yang lain menjadi hak milik persendirian

Pada tahun 1991, satu salinan dokumen ini dijual dengan harga RM3.12 juta. Pada tahun 2012, satu lagi telah dibeli oleh jutawan, David Rubenstein dengan harga RM8.3 juta.

Namun rekod tersebut menjadi milik salinan yang pernah dimiliki oleh Bobby Kennedy yang dijual pada tahun 2010.

Kemudian, seorang pengumpul yang tidak diketahui namanya menjual salah satu salinan tersebut dengan harga RM15.4 juta sekaligus mencipta rekod terbaru bagi autograf paling mahal di dunia ketika itu.

Tempat pertama dalam senarai autograf paling mahal ini adalah salinan peribadi George Washington bagi Perlembagaan, Rang Undang-undang Hak, dan Kongres Pertama.

Beliau menandatangani halaman pertama buku ini yang telah dilelong dalam acara lelongan di Sotheby's pada tahun 2012.

Koleksi ini dibeli dengan segera dibeli oleh Ann Bookout, ahli lembaga Vernon Ladies Association yang merupakan organisasi tak berkeuntungan yang mengurus Estate Virginia Washington.

Persatuan tersebut membayar sejumlah RM40.7 juta untuk mendapatkan memorabilia yang tak mungkin akan berulang tersebut.

Selepas pembelian dibuat, mereka meletakkan buku itu di lokasi yang sepatutnya di Perpustakaan Presiden Washington di White House.


5 Syarikat Penerbangan Paling Tidak Selamat Dalam Dunia

Penerbangan kini menjadi sangat mudah untuk diakses sesiapa saja, berikutan harganya yang semakin murah serta pembukaan syarikat-syarikat swasta yang melihat potensi perniagaan yang luas.

Aktiviti pelancongan antarabangsa juga kini semakin diminati meningkatkan lagi permintaan penyediaan penerbangan, bagi memenuhi permintaan. Bagaimanapun, bukan semua syarikat penerbangan sama. Ada yang perkhidmatannya layak diberikan pengiktirafan terbaik dalam kelasnya.

Ada juga yang terpaksa dikategorikan sebagai yang paling teruk berbanding semua. Berikut adalah lima syarikat penerbangan di dunia yang dilaporkan layak berada dalam senarai 'paling tidak selamat' dalam dunia mengikut kaji selidik badan penyelidikan Airlineratings.com.

Beroperasi daripada lapangan terbang Zorg en Hoop yang terletak di negeri Paramaribo, Republik Surinam - Bluewing Airline terkenal dengan reputasi buruknya berikutan beberapa insiden yang berlaku.

Bluewing menjalankan operasi mereka dengan menawarkan penerbangan kepada penduduk Surinam, Guyana dan French Guyana sejak tahun 2002. Selepas didapati tidak mengambil berat beberapa spesifikasi keselamatan, insiden terhempas dan tidak memberikan kerjasama terhadap siasatan, Bluewing tidak lagi dibenarkan beroperasi di ruang udara Eropah.

Beberapa insiden terhempas melibatkan pesawat mereka telah berlaku dengan salah satu insiden pada tahun 2008, mengorbankan 19 orang nyawa termasuklah isteri kepada pengasas Bluewing Airline sendiri.

Buddha Air merupakan sebuah syarikat penerbangan swasta yang ditubuhkan pada tahun 1996, bagi menyediakan perkhidmatan penerbangan melibatkan beberapa bandar besar di Nepal dan India, khasnya ibu negara Nepal, Kathmandu dengan kawasan sekitarnya. Buddha Air turut sama beroperasi membawa penumpang ke kawasan banjaran pergunungan Himalaya.

Dalam satu insiden pada 25 September 2011 melibatkan penerbangan mereka, salah sebuah pesawat mereka yang ketika itu membawa 16 orang penumpang termasuklah 13 orang warga dari India, Jepun dan Amerika Syarikat terhempas akibat kegagalan mendarat semasa cuaca buruk.

Tara Air adalah salah satu syarikat penerbangan yang turut sama beroperasi di Nepal. Ditubuhkan pada tahun 2009, Tara Air menawarkan perkhidmatan penerbangan khas untuk menerbangkan penumpang ke kawasan yang terpencil serta lapangan terbang yang terletak di kawasan pergunungan.

Rekod penerbangan Tara Air agak kurang memuaskan kerana banyak terlibat dengan insiden-insiden dahsyat. Pada tahun 2010, satu penerbangan mereka terpaksa berpatah balik selepas pintu kabinnya terbuka semasa sudah lima minit berlepas dan nasib baiklah atenden sempat menarik dan menutup pintu. Dalam tahun yang sama, sebuah pesawat yang baru saja berlepas terhempas sehingga mengorbankan 22 nyawa.

Insiden paling baru berlaku pada tahun 2016, apabila sebuah pesawat mereka hilang sebelum ditemui terhempas mengorbankan kesemua 23 orang yang berada di dalam pesawat.

Salah sebuah syarikat penerbangan Indonesia, rekod Trigana Air Service memang mampu menimbulkan rasa curiga pada setiap penumpang mereka. Ditubuhkan pada tahun 1991 dengan dua buah pesawat, kini Trigana Air menawarkan penerbangan kepada lebih 20 destinasi di seluruh Indonesia.

Sudah banyak kali insiden kemalangan serta pesawat terhempas berlaku melibatkan pesawat mereka, dengan kejadian terburuk berlaku pada bulan Ogos 2015, melibatkan sebuah pesawat yang berlepas daripada Jayapura ke Oksibil, kedua-duanya terletak di Papua. Bangkai pesawat ditemui oleh penduduk kampung di kawasan pergunungan dan 54 orang penumpang serta kru penerbangan terkorban.

Kami tidak pasti adakah reputasi Air Koryo sebagai syarikat penerbangan paling teruk dunia adalah disebabkan reputasi pemimpin negara mereka atau memang Air Koryo memang teruk, tetapi itulah yang dilaporkan - Air Koryo saban tahun dinobatkan sebagai syarikat penerbangan paling teruk di dunia.

Walaupun begitu banyak pihak mempertahankan Air Koryo yang menerima reputasi buruk, hanya disebabkan sentimen anti Kim Jong Un. Ini juga disokong oleh rekod mereka yang cemerlang kerana hanya pernah terhempas sekali sahaja pada tahun 1983.

Bagi mereka yang mengkritik Air Koryo, puncanya berkemungkinan besar datang daripada pesawat-pesawat lama yang mereka masih lagi gunakan sehingga kini. Masih ada pesawat yang digunakan datang daripada model pesawat yang dibuat semasa zaman Kesatuan Soviet masih berkuasa, berusia lebih 40 tahun.

Bagaimanapun - hanya satu kes pesawat terhempas dalam tempoh 35 tahun? Itu satu rekod yang sangat cemerlang untuk 'syarikat penerbangan paling teruk di dunia.'


9 Keunikan Negara India Yang Ramai Tak Tahu

Suka atau tidak, India adalah sebuah negara yang terkenal dengan perkara yang buruk melebihi yang baik.

Terkenal dengan kemiskinan, jenayah dan rasuah, India secara perlahan-lahan menjadi negara yang harus dielakkan daripada harus dilawati, untuk bertahun lamanya.

Namun, tak semua yang buruk di negara ke-7 terbesar dan ke-2 tertinggi penduduknya.

Walaupun filem-filem dan dokumentari memaparkan India sebagai miskin dan sesak dengan para pengemis serta penyakit, namun generasi baru bekerja keras untuk mengubah semua ini.

iluminasi.com kongsikan 9 fakta yang anda tak tahu mengenai India.

Ia adalah hakikat bahawa India adalah sebuah negara yang sangat muda dan sedang dalam proses pematangan. Malah, dalam populasi mereka yang melebihi 1.2 bilion, lebih 50% daripadany berumur 25 tahun atau kurang.

Tak cukup dengan itu, dua pertiga negara ini penduduk India berusia bawah daripada 35 tahun. Ini bermakna, negara ini sedang membangun secara perlahan-lahan dengan kekuatan besar dalam belia mereka.

Idea-idea dan keputusan mereka telah mengubah bagaimana orang luar melihat India pada hari ini. Adalah sangat jarang bagi para pelabur untuk menjadikan India sebagai tempat perniagaan namun segalanya berubah disebabkan oleh belia mereka.

Ini mungkin kedengaran seperti tidak enak namun sebab disebalik perkara ini harus difahami sebelum menuding jari kepada masalah korupsi.

India adalah sebuah negara yang pada dasarnya bergantung kepada pertanian dan penanamannya, yang mana dikecualikan daripada cukai.

Memandangkan lebih daripada 50% penduduk India hidup di dalam dan di sekitar kawasan luar bandar, satu-satunya pekerjaan mereka adalah sebagai petani yang bercucuk tanam.

Ini bermakna mereka tidak perlu membayar cukai. Satu lagi bahagian besar di mana percukaian sangat sukar untuk diamalkan adalah dalam sektor buruh India.

Ia sangat tidak teratur dan ini menjadikannya sukar untuk menjejaki pekerja serta mengetahui jumlah pendapatan yang mereka perolehi.

Di negara di mana perkahwinan yang diaturkan mendominasi, ibu bapa hanya mencari yang terbaik untuk anak perempuan mereka dan tidak akan berhenti bagi merealisasikan impian mereka.

Jika anda memandu di lebuh raya India, anda pasti akan ternampak papan iklan di tepi jalan yang tertulis "Detektif Pernikahan". Jika anda tertanya-tanya apakah maksudnya, jangan terlalu berfikir kerana maksudnya adalah tersangat jelas.

Jika di Malaysia ada penggambaran pra perkahwinan, di India ada penyiasatan pra perkahwinan.

Kebanyakan syarikat detektif ini telah tumbuh bak cendawan selepas hujan di seluruh negara dan memberikan maklumat terperinci mengenai pengantin lelaki serta hubungan masa lalu (jika ada).

Detektif ini sebenarnya mendapatkan maklumat melalui kawan rapat dan keluarga pengantin lelaki melalui segala cara yang mungkin . Jika tiada masalah, pasangan itu dibenarkan untuk berkahwin.

Dengan populasi yang tak masuk akal, hampir 40 kali ganda populasi Malaysia, tak dapat dibayangkan bagaimana keadaan trafik di negara ini.

Kesesakan lalulintas adalah sangat biasa di semua jalan dan lorong di India. Dengan bunyi hon yang sentiasa kedengaran, anda boleh sakit kepala.

India sebenarnya menggalakkan membunyikan hon kerana anda boleh melihat ia tertulis di bahagian belakang semua trak dan lori. Perkataan "Honk OK Pease" dicat supaya kenderaan yang memotong dari belakang tahu mereka perlu membunyikan hon bagi memberikan isyarat kepada pemandu di hadapan.

Malangnya, kebanyakan pemandu di India tersalah anggap tanda ini dengan membunyikan hon tanpa henti. Tapi, sekurang-kurangnya kemalangan kurang berlaku disebabkan oleh memotong dari belakang.

Ketika mana kebanyakan bahagian di dunia secara perlahan-lahan mengabaikan penggunaan akhbar kerana semuanya kini berada di hujung jari, India masih beranggapan bahawa cara untuk mengetahui apa yang berlaku di seluruh dunia adalah dengan cara membaca akhbar.

Sebab disebalik ini adalah kadar celik huruf meningkat dengan begitu ketara namun kadar penggunaan internet pula menurun. Salah satu sebab lagi adalah kerana terdapat pelbagai bahasa yang dituturkan di negara ini.

Akhbar-akhbar ini dicetak dalam pelbagai bahasa, tidak seperti berita atas talian yang anda hanya mungkin disediakan dalam 10 bahasa sahaja.

Malah, membeli senaskah akhbar di India adalah sangat murah berbanding menggunakan internet. Dan apa yang baik mengenai membaca akhbar adalah anda boleh menjualnya kembali.

Tidak seperti di bahagian lain di dunia, orang India secara beransur-ansur menjadi gemuk dan menghampiri obesiti.

Dengan peningkatan makanan segera dan makanan yang diproses di setiap pasaraya, makanan segar semakin dilupakan.

Disebabkan mereka lebih menekankan masa mereka untuk bekerja, masa untuk memasak makanan semakin berkurangan. Mereka lebih cenderung untuk membeli makanan segera yang murah dari gerai tepi jalan dan kembali bekerja.

Apa yang menarik adalah ia bukan sahaja memberikan kesan kepada manusia sahaja malah kepada haiwan di mana makanan diproses menjadi makanan utama.

Ini adalah satu perkara yang memenuhi negara ini secara berterusan yang penuh dengan sifat yang sentiasa berubah.

Kerusi plastik telah menjadi sangat biasa seperti lembu duduk di tengah-tengah jalan lalu lintas. Ia boleh ditemui di setiap rumah, restoran, hotel, sekolah, hospital, pejabat dan sebagainya dan sebagainya.

Walaupun reka bentuk mungkin berbeza (dengan dan tanpa pemegang), kerusi ini terletak di mana-mana.

Sesetengah orang juga memotong bahagian penyandar dan menggunakannya sebagai meja.

Ini adalah sesuatu yang tidak dibanggakan oleh India, walaupun sesetengah orang India berasa bangga. Kedua-dua perbuatan yang menjijikkan ini telah menjadi bahan bagi pengkritik anti-India.

Meludah di India telah menjadi seperti satu trend di mana mereka merasakan ia seperti satu tanggungjawab untuk meludah di jalan raya dan di dinding bangunan.

Ia sama bagi kencing di tempat awam. Kerana telalu teruk, kerajaan telah mula membina tandas awam di jalan untuk pelaku ini namun ini tidak mampu menghalang mereka.

Kerana tersangat biasa, ada di antara mereka yang kencing di tepi tandas yang disediakan, tanpa berasa perlu untuk melakukannya di dalam tandas tersebut.

Terdapat kata-kata yang agak lucu, "Di negara asing, anda boleh bercumbu di atas jalan. Di India, anda boleh kencing di atas jalan,".

Malah, di beberapa bahagian di India, penduduk setempat membuang air besar di tepi jalan tanpa berasa malu atau hiraukan orang lain.

India adalah sebuah negara yang suka membawa sesuatu ke tahap yang berbeza namun kali ini ia sangat menakjubkan.

Jalan adalah tempat di mana di mana kebanyakan orang India menjana pendapatan dan menghabiskan masa mereka.

Sama ada anda mahukan sesuatu untuk dimakan atau memerlukan sesuatu yang untuk dibaiki, anda boleh menemuinya di tepi jalan.

Daripada membaiki kasut, makanan segera, "doktor" aromaterapi, "pakar" tulang, tukang membersih hidung dan telinga, pendandan rambut dan banyak lagi, boleh ditemui di tepi jalan.


Ini Sebab Mengapa Jackie Chan Tak Wariskan Langsung Harta RM1.47 Bilion Kepada Anaknya

Remaja yang menjalani gaya hidup mewah melalui ibu bapa mereka yang kaya biasanya boleh bergantung kepada jaminan keselamatan kewangan masa depan dan meneruskan kehidupan mewah

Namun, seorang pewaris yang berpotensi tidak akan mendapat faedah daripada kekayaan yang diwarisi adalah Jaycee Chan, anak bintang filem aksi ikon Jackie Chan.

Mengubah janji awal bahawa akan meninggalkan separuh kekayaannya untuk tujuan amal, Jackie Chan mendedahkan pada bahawa beliau akan menyerahkan keseluruhan hartanya badan amal.

Ini bermakna anaknya atau ahli keluarga yang lain tidak akan mendapat apa-apa daripada Jackie Chan. Mengapa?

Berasal dari keluarga yang mana ibu dan bapanya adalah pelarian Perang Sivil China, Jackie Chan memulakan latihan dalam drama dan seni mempertahankan diri ketika masih kecil serta memulakan kariernya ketika berusia 5 tahun.

Beliau kemudiannya berkembang menjadi koreografer aksi yang memenangi anugerah, pelakon aksi, pelawak dan pengusaha malah bekerja sama dengan lagenda Bruce Lee.

Jackie kini terkenal di seluruh dunia atas pencapaian antarabangsanya seperti dilem Shanghai Noon dan Franchise Hour Rush, mengumpulkan nilai kekayaan bersih kira-kira RM1.46 bilion dan telah muncul di lebih 150 filem.

Beliau benar-benar bermula dari bawah, bekerja keras, dan menjadi terkenal dengan kemahiran dan dedikasinya sendiri.

"Jika dia (Jaycee) mampu, dia boleh mencari duit sendiri. Jika tidak, dia hanya akan membazirkan wang saya sahaja," - Jackie Chan.

WalaupunJackie Chan telah membuang nama keluarganya daripada senarai pewaris harta, namun anak-anaknya telah mendapat manfaat daripada hasil kekayaan Jackie.

Sebagai contoh, Jaycee yang kini berusia 35 tahun menghabiskan masa awal hidupnya di rumah-rumah mewah, menikmati percutian yang mewah, menerima pendidikan yang sangat baik dan juga sokongan kewangan ayahnya yang terkenal dalam usaha untuk melancarkan kerjaya filemnya.

Walaupun Jackie Chan berjaya dalam bidang perfileman, namun Jaycee sering dikaitkan dengan kegagalan. Antara kegagalan yang paling hebat adalah filem yang membintangi bapanya, Double Trouble 2012.

Filem ini hanya mencatatkan jualan tiket bernilai RM37,400 walaupun dipromosikan dengan begitu hebat.

Walaupun Jackie Chan bermurah hati terhadap anaknya itu pada masa lalu, kini beliau menyatakan untuk tetap berpegang dengan keputusannya untuk tidak mewariskan kekayaannya selepas beliau meninggal dunia.

Menurutnya, jika anaknya berjaya memanfaatkan kelebihan yang telah dinikmati sepanjang hidupnya, dia tidak memerlukan wang warisan.

Sebaliknya, jika anaknya itu gagal mencapai kejayaannya, Jackie Chan menyatakan bahawa berapa pun wang yang diwarisi hanya akan sia-sia.

Malah, pada tahun 2014, Jaycee ditangkap bersama-sama pelakon Taiwan, Kai Ko oleh pihak polis kerana posifit dadah ganja. Mereka juga mengaku menggunakan dadah itu dan 100 gram yang dirampas diambil dari rumah Jaycee.

Jackie berasa malu dan kecewa dengan gaya hidup dan masalah kewangan Jaycee untuk jangka masa yang lama. Maka tidak hairanlah jika beliau tidak mempercayakan anaknya itu dengan wang berbilion-bilion ringgit.

Jackie Chan tidak bersendirian di kalangan selebriti yang telah menolak untuk mewariskan kekayaan mereka kepada anak-anak.

Gloria Vanderbilt, yang mewarisi kekayaan jutawan usahawan Cornelius Vanderbilt, mengisytiharkan pada April 2014 bahawa anaknya, pemberita Anderson Cooper, tidak akan mewarisi apa-apa dari kira-kira kekayaannya yang bernilai RM832 juta.

Gloria Vanderbilt menyatakan bahawa mewarisi wang adalah satu "laknat." Anaknya Anderson tidak mengalami masalah kewangan dan dilaporkan memperoleh RM45.7 juta setahun dari kontraknya dengan rangkaian kabel CNN.

Komposer Andrew Lloyd Webber, pemain besbol dan jutawan kabel Ted Turner, mantan Datuk Bandar New York Michael Bloomberg, hartawan Warren Buffet dan pengasas Microsoft Bill Gates juga mengumumkan bahawa anak-anak mereka tidak akan memperoleh kekayaan yang diwarisi dari mereka.

Bill Gates telah menyatakan bahawa anak-anaknya akan dapat memperoleh pendidikan kelas pertama serta dari segi kewangan untuk menangani sebarang masalah perubatan, tetapi mereka diharapkan dapat bekerja untuk meneruskan hidup sendiri seperti kebanyakan rakyat Amerika.

Bill Gates dan isterinya, Melinda dan pelabur Warren Buffet telah mengambil langkah membentuk satu gabungan eksklusif jutawan dalam sebuah persatuan yang dikenali sebagai Giving Pledge.

Ahli-ahli Giving Pledge membuat pengisytiharan awam untuk menyumbangkan sekurang-kurangnya separuh daripada jumlah kekayaan mereka kepada amal.

Jackie Chan, walaupun tidak sekaya mereka dan tidak mempunyai kaitan dengan Giving Pledge, tetapi kagum dengan Bill Gates dan Warren Buffet.

Malah sebelum membuat keputusan tidak mewariskan hartanya kepada keluarga, beliau berikrar untuk mendermakan separuh daripada kekayaannya kepada amal.

Jackie juga merupakan duta UNICEF Goodwill, berkempen menentang kekejaman haiwan, pemuliharaan dan mengasaskan Yayasan Kebajikan Jackie Chan pada tahun 1988 bagi menyediakan bantuan kepada mangsa-mangsa bencana alam dan penyakit.

Kerja keras yang dilakukan Jackie Chan terhadap kerjayanya amatlah menakjubkan dan kemurah hatinya terhadap golongan tak bernasib baik sangat dihargai.

Tidak hairan mengapa beliau tidak memberikan kekayaannya kepada anak lelakinya itu. Bagi seorang lelaki dewasa berusia 35 tahun untuk masih bergantung kepada ayahnya boleh dianggap sebagai sesuatu yang tidak boleh diterima.


9GAG: Bermula Sebagai Projek Suka-Suka Tetapi Bertukar Menjadi Fenomena Internet

Siapa yang tak pernah dengar atau kenal 9GAG. Hampir satu dunia kenal dengan platform atas talian untuk berkongsi imej GIF kelakar, memes dan video.

Tapi, tak ramai yang tahu siapa yang bertanggungjawab menghasilkan platform ini. Beliau adalah Ray Chan, seorang ahli perniagaan berasal dari Hong Kong.

Walaupun kini ia menjadi fenomena, namun platform ini bukanlah dihasilkan dengan tujuan yang kita tahu sekarang ini.

Ketika memikirkan idea, Ray Chan sebenarnya sedang mencari cara untuk menyelesaikan masalah yang dihadapi iaatu bagaimana untuk mencari gambar-gambar yang kelakar.

Dan bagaimana gambar-gambar tersebut boleh dikongsikan dengan rakan yang lain.

Pada tahun 2008, Ray dan 4 orang lagi rakan kongsi yang mana kesemua daripada mereka dalam lingkungan 20-an, mengumpulkan wang sebanyak RM5,300 untuk memulakan 9GAG sebagai projek sampingan bagi kerja harian mereka.

Apa yang mereka tak tahu adalah dalam masa kurang 1 dekad, mereka akan menguruskan sebuah syarikat hiburan gergasi antarabangsa.

Kini, 9GAG adalah antara platform paling popular di internet, menarik 150 juta pengguna setiap bulan. Laman Facebook 9GAG mempunyai 40 juta "likes" manakala laman Instagramnya memiliki 47.7 juta pengikut.

Ketika Ray mengasaskan 9GAG, beliau sedang bekerja sebagai pengurus projek di sebuah komuniti atas talian bagi pencinta buku dan beliau menggunakan masa lapangnya untuk bereksperimentasi dengan idea-idea lain.

Baginya, internet merupakan platform terbaik untuk mencuba benda baru. Pada mulanya, Ray dan pengasas bersama yang lain hanya berkongsi 9GAG di kalangan rakan-rakan namun trafik mula masuk dari luar lingkungan mereka.

Pada masa yang sama, rangkaian media sosial seperti Facebook dan Twitter sedang melonjak naik dan pengguna mula berkongsi kandungan yang mereka temui di 9GAG di platform-platform tersebut.

Ryan dan 4 yang lain sentiasa berusaha untuk menyesuaikan diri dengan keadaan semasa.

Mereka mengaku mengambil masa yang agak lama untuk memikirkan dan mengetahui apa yang pengguna benar-benar suka serta apa yang perlu dilakukan untuk meningkatkan produk mereka.

Di 9GAG, pengguna boleh memuatnaik gambar dan video mereka sendiri di laman tersebut dan mencari apa yang sedang trending. Kandungan paling jelas yang dipaparkan ditentukan oleh gabungan penilaian dari pengguna dan logaritma.

Menurut Ray, tiada masa yang tepat bila sebenarnya platform ini benar-benar meletup dan mendapat perhatian. Namun pada tahun 2012, sudah semakin jelas bahawa ia bukan lagi satu projek sampingan.

Ray dan 4 yang lain meninggalkan kerja tetap mereka untuk menumpukan sepenuh perhatian kepada 9GAG dan memikirkan cara untuk menjana pendapatan melaluinya.

Pada tahun yang sama, 9GAG melancarkan aplikasi menerusi iOS dan Android, serta akaun media sosial rasmi mereka. Ia juga mula memaparkan iklan pada laman yang menjadi sumber pendapatan utama 9GAG.

Mereka juga terbang ke Silicon Valley dan mendapat pembiayaan pelaburan sebanyak RM11.7 juta daripada 22 pelabur.

Pada tahun 2013, 9GAG mengambil pekerja mereka yang pertama dan hari ini, syarikat ini mempunyai kira-kira 30 orang pekerja berpangkalan di Hong Kong dan New York.

Kumpulan pengguna platform ini yang terbesar adalah mereka di antara usia 18 hingga 24 tahun dan kebanyakan trafiknya datang dari Amerika Syarikat.

BuzzFeed, satu lagi laman yang menerbitkan kandungan yang dihasilkan oleh pengguna, mendapat kira-kira 154 juta kunjungan unik setiap bulan.

9GAG juga dibandingkan dengan Reddit, terutamanya untuk sistem penarafan "upvote" atau "downvote".

Walaupun terdapat kandungan "baru dan popular" pada 9GAG, Ryan Chan berkata satu item yang menonjol baginya adalah ilusi optik yang memaparkan seekor kucing.

Pengguna akan melihat kucing tersebut sama ada menaiki atau menuruni tangga, dan muatnaik ini mendapat hampir 1,800 komen.


10 Wanita Paling Berkuasa Dalam Sejarah Dunia

Seperti mana yang diketahui, ramai pemerintah paling berkuasa dalam sejarah adalah kaum lelaki. Namun, terdapat beberapa wanita yang boleh dikatakan setaraf malah lebih hebat berbanding lelaki. Wanita-wanita ini mempamerkan kepimpinan, kekuatan, keberanian dan kecerdasan yang hebat.

Mereka ini telah mempengaruhi sejarah dunia dengan memperlihatkan kuasa sebenar golongan wanita. Mereka ini adalah ikon, legenda dan pemimpin yang dihormati sepanjang zaman. Berikut adalah senarai 10 wanita paling berkuasa dalam sejarah manusia.

Olga of Kiev ialah salah seorang pemerintah wanita pertama di Rusia. Pemerintah dari Kievan Rus (Rusia lama) ini adalah seorang Saintisme Kristian yang berkuasa dan dihormati. Dia merupakan isteri kepada Igor I of Kiev yang telah mati dibunuh.

Selepas Olga menaiki takhta menjadi pemerintah, dia perlahan-lahan menguatkan pengaruh Kristian di Eropah dengan meminta rakyatnya menukar agama kepada Kristian tanpa menggunakan sebarang kekerasan. Agama telah membantu Olga untuk menjalinkan hubungan dengan beberapa empayar besar seperti Byzantine dan Rom.

Olga akan menghapuskan sesiapa sahaja yang menjadi penghalangnya. Semasa memerintah, suku kaum Drevlian yang bertanggungjawab membunuh suaminya juga semakin berkembang. Dia telah merancang untuk membalas dendam terhadap suku itu dan melakukannya dengan ganas. Olga juga bertanggungjawab menjadikan Kievan Rus sebagai salah satu kuasa besar di Eropah semasa pemerintahannya.

Cleopatra adalah seorang wanita cantik yang bijak dan berkuasa. Dia berjaya mengawal dua orang lelaki yang sangat agung iaitu Julius Ceasar dan Marc Anthony dari kerajaan Rom. Sebenarnya, dengan kecantikannya itu, dia mampu mengawal mana-mana lelaki yang diinginkannya.

Menggunakan kelebihan itu, dia telah menjalinkan hubungan dengan Julius Ceasar dan Marc Anthony untuk membantunya berkuasa di Mesir dengan kekuatan Empayar Rom. Cleopatra merupakan pemerintah terakhir Kerajaan Ptolemaik terakhir di Mesir. Semasa memerintah, dia merupakan ketua angkatan tentera laut, diplomat, penulis dan mempunyai kebolehan bertutur dalam beberapa bahasa.

Maharani Balu Cixi ialah salah seorang pemerintah wanita paling berkuasa pada zaman Dinasti Qing yang mengubah China menjadi kuasa dunia. Tokoh sejarah ini membawa China daripada zaman pertengahan kepada dunia moden. Dinasti Qing adalah salah satu kerajaan paling berkuasa dalam sejarah purba dunia.

Maharani yang kejam ini mencabar musuh-musuhnya dari dalam dan luar negeri. Dia juga diketahui telah mengawal kerajaan China selama 47 tahun dari 1861 hingga dia mangkat pada 1908. Sebelum Dinasti Qing, Dinasti Ming tidak pernah berjaya mengawal jajahan seperti Tibet, Mongolia dan Turkestan.

Semasa kemunculan Dinasti Qing, kesemua wilayah itu berada di bawah kawalan China. Cixi juga adalah satu-satunya wanita yang memiliki kuasa mutlak di China. Dia bertanggungjawab dalam pembaharuan strategi ketenteraan dan kemajuan teknologi di negara Tembok Besar itu.

Hatshepsut ialah salah seorang pemerintah Mesir yang paling berkuasa dan disahkan menjadi Firaun wanita kedua dalam sejarah di Mesir. Dia memerintah paling lama iaitu dari tahun 1478-1458 SM sewaktu dinasti ke-18 Empayar Mesir.

Selain menjadi pemerintah yang berjaya, Hatshepsut juga adalah seorang yang inovatif, pintar dan diberi pelbagai lagi gelaran hebat yang lain. Semasa tamadun lain seperti Greek, Mesopotamia dan India sedang membangun dan mendapat momentum dalam peradaban mereka, wanita ini sudahpun memiliki kerajaan yang paling berkuasa atas muka Bumi.

Mesir kuno merupakan salah satu kerajaan paling misteri dan berkuasa dalam dunia purba. Lebih 5,000 tahun yang lalu, Mesir kuno mempunyai seorang raja wanita iaitu Merneith yang memerintah sekitar tahun 2950 SM. Berdasarkan beberapa rekod rasmi, Merneith adalah pemerintah wanita yang amat berkuasa di Mesir.

Bukan itu sahaja, dia juga adalah Firaun, permaisuri dan penguasa wanita yang pertama dalam kerajaan purba itu. Nama Merneith muncul beberapa kali dalam penulisan sejarah dan penemuan artifak purba. Merneith merupakan wanita yang berkuasa ketika dinasti pertama Mesir itu sedang berkembang maju dan empayar yang pernah diterajuinya itu bertahan sehingga hampir 3,000 tahun lamanya.

Catherine the Great adalah wanita yang paling berkuasa pada abad ke-18 dan pemimpin wanita yang paling lama memerintah Rusia. Dia telah mengambil alih Rusia semasa negara itu berada dalam keadaan zaman pertengahan dan memimpinnya menjadi Rusia moden.

Rusia telah berkembang maju di bawah pemerintahannya dan menjadi salah satu kuasa besar di Eropah. Ratu Rusia yang bercita-cita besar dan bijaksana itu telah mendapat sokongan daripada rakyat dan tentera. Ratu itu juga telah berperang dengan Turki dan memenanginya.

Catherine the Great telah memperkasakan bidang ketenteraan, politik, ekonomi dan permodenan. Malah, dia telah mengasaskan banyak bandar di negara itu, polisi luar dan banyak lagi. Tempoh pemerintahannya yang berlangsung dari 1762 hingga 1796 dikenali sebagai Era Catherine atau Zaman Keemasan Empayar Rusia.

Theodora adalah Maharani Rom Timur dan merupakan salah seorang individu paling berpengaruh dan berkuasa dari Empayar Rom Timur atau Empayar Byzantine di Turki. Dia yang berasal dari sebuah keluarga yang dihormati itu adalah pemerintah bersama dengan Justinian I dan berkuasa seperti seorang Maharaja.

Theodora memerintah Rom Timur dari tahun 527 Masihi hingga 548 Masihi. Dia dikatakan begitu berkuasa sehingga mampu memecat Pope Silverius kerana tidak mahu mematuhi arahannya.

Semasa berlaku rusuhan di Nika, Theodora telah meyakinkan Maharaja Justinian I untuk terus tinggal di Constantinople, mendapat sokongan rakyat seterusnya berjaya menyelamatkan Empayar Rom Timur dan mematahkan rusuhan dengan mudah.

Theodora juga telah menjalankan beberapa projek infrastruktur dan menjadikan Constantinople sebagai salah satu bandar paling canggih pada zaman itu sambil membantu mempromosikan hak-hak wanita dalam pelbagai perkara.

Ratu Victoria adalah wanita paling berkuasa di dunia semasa zaman kegemilangan pemerintahannya. Ratu Victoria mengambil alih pemerintahan salah satu empayar terkuat yang diasaskan oleh Ratu Elizabeth I. Pada satu tahap, Ratu Victoria mempunyai pengaruh yang lebih besar daripada Ratu Elizabeth I.

Ratu Victoria rapat dengan Perdana Menteri pertamanya iaitu Lord Melbourne. Pada suatu ketika, dia berjaya memerintah kawasan yang merangkumi sehingga enam benua dengan menguasai jajahan seluas 14.2 juta batu persegi milik Australia, India, Kanada, Afrika Selatan, New Zealand dan banyak negara lagi.

Sepanjang zaman pemerintahannya selama 63 tahun yang lebih dikenali sebagai Era Victoria, beliau telah menghapuskan sistem hamba, meningkatkan kualiti ketenteraan, politik, ekonomi dan juga memberikan hak kesamarataan untuk semua rakyat British dalam mengundi.

Ratu Elizabeth I adalah salah seorang ratu yang paling berkuasa pernah wujud di England. Kita tahu bahawa Ratu Victoria lebih terkenal dan mempunyai jajahan yang lebih luas namun Ratu Elizabethlah yang mengasaskan empayar dan kedudukan sebelum Victoria mengambil alih.

Pada ketika itu, Ratu Elizabeth I menjadikan England sebagai salah satu kuasa dunia menentang Sepanyol yang merupakan sebuah empayar besar. Ketika England berhadapan dengan ancaman kemuflisan dan kejatuhan akibat krisis Tudor, Ratu Elizabeth telah berjaya menarik England keluar dari masalah dan menjadikannya gemilang semula dalam Zaman Keemasan.

Ratu Elizabeth I juga menerajui pelbagai perubahan di England dengan menjadikannya sebagai sebuah negara Protestan. Zaman pemerintahannya juga dikenali sebagai Era Elizabeth dan ramai ahli sastera terkenal seperti William Shakespeare dan Christopher Marlowe wujud pada zaman ini.

Wu Zetian adalah seorang Maharani China yang berkuasa dari Dinasti Tang (618-906 AD). Wu Zetain dilaporkan merupakan "maharani sebenar" yang pertama di China. Sekitar 700 A.D, pemerintah tertinggi itu mempunyai kuasa terhadap hampir satu perempat daripada jumlah penduduk dunia. Isteri kepada Maharaja GaoZong ini merupakan pemerintah yang paling meninggalkan kesan dan juga menimbulkan kontroversi dalam sejarah China.

Sejak berusia 13 tahun lagi dia sudah dikenali kerana kecantikan, kecerdasan dan kepintarannya. Selepas kematian Maharaja GoaZong, Wu mula mengambil alih takhta secara rasmi dan memperluaskan China dari segi ketenteraan dan politik. Penguasaan wilayah ke Asia Tengah juga berjaya dikembangkan dengan menyerang Semenanjung Korea. Kerajaan China di bawah pemerintahan Wu juga berjaya memenangi perang menentang Tibet dan Turki.

Setelah meninggal, Wu Zetian dikebumikan di Makam Qianling, namun pintu masuk ke tempat persemadiannya itu masih belum dijumpai sehingga ke hari ini.


5 Kedai Ternama Versi Palsu Yang Hanya Ada di China

Menjadi pemegang hak cipta atau copyright membawa potensi yang tinggi, sekiranya produk kita berjaya meletup. Pembangunan sesebuah produk hasil gabungan idea, konsep dan keringat memerlukan usaha yang panjang serta sabar, bagi membuahkan hasil.

Usahawan di China yang sejak dahulu lagi terkenal dengan 'teknik peniruan' mereka, lebih gemar mengambil langkah mudah dengan membiarkan pembangun jenama lain membangunkan jenama tersebut - sebelum mereka mengambilnya untuk dijadikan produk mereka sendiri.

Ada pepatah mengatakan di China, tidak ada 'copyright' hanya ada 'copy-it-right.' Berikut adalah lima percubaan peniaga China meniru dengan gigih produk luar tanpa ada perasaan malu.

Salah satu kebanggan negara Sweden yang menjadi duta negara mereka ke seluruh dunia, orang China dengan selambanya mengambil keseluruhan konsep yang dibangunkan oleh IKEA selama ini untuk ditiru dan dijadikan produk sendiri.

Usawahan yang membangunkan pasaraya perabot yang dinamakn '11 Furniture' itu tanpa segan silu meniru sebiji-sebiji, semuanya. Daripada beg galas yang dibekalkan pada pelanggan, konsep susunan kedai, rekaan visual dan grafiknya, warna sehinggalah warna apron yang dipakai pekerja mereka.

Satu saja perbezaan di antara IKEA sebenar dan '11 Furniture' ini; perabotnya sudah siap dipasangkan penjual. Mungkin dari aspek itu, 11 Furniture lebih baik berbanding IKEA.

Bagi penggemar jenama SUPREME, mereka pasti mengetahui jenama tersebut tidak membuka banyak cawangan di seluruh dunia dengan beberapa buah di Amerika Syarikat, satu di London, satu di Paris dan enam di Jepun. Itu tidak menghalang peniaga dari China membuka sebuah butik 'SUPREME' yang sangat mirip dengan butik asalnya. Sudahlah butiknya palsu, barangan yang dijual juga turut sama palsu.

Mengambil peluang dari kelonggaran undang-undang hak cipta di China yang membolehkan mana-mana individu memiliki hak cipta, asalkan dia menjadi orang pertama melakukan tuntutan hak cipta jenama tersebut, peniaga itu menggunakan nama 'SUPREME NYC' yang belum dimiliki, bagi membuka perniagaan barangan palsu beliau.

Kami syak, produk-produk mereka ini juga ada yang masuk ke Malaysia untuk dijual pada orang kita.

Kita semua tahu bagaimana permintaan terhadap produk berjenama Apple di seluruh dunia. Kita juga tahu kesetiaan peminat jenama ini kepada produk mereka. Mengambil kesempatan ke atas pengguna produk Apple, bukan setakat 1 atau 2 'Apple Store' ditubuhkan di China, malahan terdapat 22 kedai semuanya yang meniru 100% konsep sebenar 'Apple Store' tulen.

Produk disusun di atas rak kayu, dengan konsep pencahayaannya diwujudkan menyamai suasana sebenar. Apa yang lebih menggelikan hati, pekerja-pekerja di 'Apple Store' ini pun tidak mengetahui mereka sebenarnya sedang bekerja di dalam kedai Apple yang palsu. Begitulah powernya teknik orang China meniru sehinggakan orang tempatan sendiri tidak mampu membezakan yang mana palsu, yang mana benar.

Penyanyi rap terkenal Kanye West mengumumkan pada tahun 2017, rancangan beliau mahu membuka butik khas untuk siri kasut YEEZY yang dihasilkan dengan kerjasama gergasi sukan Adidas. Sehingga kini idea tersebut belum direalisasikan. Walaupun begitu, idea Kanye West itu diambil oleh seorang usahawan di China untuk membuka butik jenama YEEZY pertama di dunia, di daerah Wenzhou, China. Nampak butik 'New Burren' dalam gambar di atas?

Satu-satunya butik Yeezy di dunia ini menjual kasut-kasut tiruan Yeezy, mengambil semula rekaan asal dengan harga yang agak tinggi. Yang lebih menarik, butik Yeezy ini membolehkan pelanggan menempah kasut dengan rekaan sendiri mengikut citarasa masing-masing. Pemilik kedai itu, seorang lelaki bernama Encik Hu berkata dia telah pun memiliki jenama tersebut sejak tahun 2013 lagi.

Ini menjadikan Encik Hu adalah tuan punya jenama Yeezy sebenar di dunia. Hahaha!

Kami tahu bangunan Pentagon di Amerika Syarikat bukanlah sebuah jenama mahupun sebuah pasaraya beli-belah, tetapi ruginya kalau kami tak sertakan sekali di sini berkenaan bangunan Pentagon di China. Dibina dengan mengambil rekaan asal bangunan Pentagon asal, Pentagon di China dua kali lebih besar berbanding yang tulen.

Apa pula tujuan bangunan itu dibina? Untuk menempatkan agensi risikan China? Melatih ejen-ejen risikan? Membangunkan teknologi baru dalam membantu China menjadi kuasa dunia? Tidak.

Bangunan yang dikenali dengan nama 'Pentagon World Trade Centre and Commerce Mall' (wow!) adalah sebuah gedung membeli-belah, dengan sasaran utamanya adalah pelancong asing. Bagaimanapun, ekoran lokasinya yang agak terpencil serta susun atur bangunan yang mengelirukan membuatkan pengunjung jarang dapat hadir ke situ, setelah dibuka sejak 2009.


8 Negara Dengan Undang-Undang Anti-Pengguguran Bayi Paling Ketat

Kebanyakan negara di dunia mengamalkan undang-undang anti pengguguran bayi kerana alasan yang baik. Ia bagi mengelakkan zina atau pergaulan bebas antara lawan jantina. Ada negara yang membolehkan pengguguran sekiranya terjadi beberapa kondisi seperti mangsa rogol, sumbang mahram atau mengancam nyawa ibu dan janin.

Namun, terdapat beberapa negara di mana semua alasan diketepikan. Di negara-negara yang kami akan senaraikan ini mempunyai sejarah dan latar belakang yang berbeza dalam keputusan mereka untuk sama ada mengharamkan atau mengenakan peraturan yang begitu ketat dalam isu ini walaupun ia melibatkan nyawa. Berikut adalah senarai beberapa negara dengan undang-undang pengguguran bayi paling ketat dalam dunia.

Undang-undang di Ireland Utara selalunya agak berbeza dengan negara-negara lain di United Kingdom seperti England, Scotland dan Wales. Ini kerana negara ini mempunyai latar belakang penganut Katolik yang kuat.

Antara undang-undang yang berbeza adalah mengenai pengguguran bayi. Di England, Scotland dan Wales, undang-undang mengenainya agak liberal tetapi di Ireland Utara undang-undang mengenainya adalah antara yang paling ketat di Eropah.

Para ibu di Ireland Utara hanya dibenarkan melakukan pengguguran sekiranya nyawa mereka berada dalam keadaan bahaya sahaja. Kehamilan akibat dirogol dan sumbang mahram perlu diteruskan juga.

Walaupun begitu, sebagai warganegara UK, wanita Ireland Utara adalah bebas untuk melancong ke negara lain di UK dan melakukan pengguguran secara sah di sana. Bahkan, Perkhidmatan Kesihatan Kebangsaan akan melakukannya dengan percuma.

Pada masa ini, undang-undang pengguguran Poland adalah antara yang paling mengutamakan nyawa di benua itu. Ia hanya boleh dilakukan sekiranya nyawa ibu dalam bahaya, kes rogol atau janin mengalami kerosakan yang tidak dapat diperbaiki. Walaupun ia lebih longgar berbanding undang-undang Ireland Utara, namun ada sebab mengapa Poland berada di kedudukan yang lebih rendah.

Ini kerana kerajaan Poland dalam usaha untuk terus mengharamkan pengguguran. Ia malah lebih teruk sekiranya ia dilaksanakan kerana rakyat Poland tidak mempunyai kebebasan melakukannya di luar negara seperti rakyat Ireland Utara. Peraturan ketat ini berpunca daripada latar belakang Katolik yang kuat di negara itu.

Namun, cadangan pengharaman pengguguran bayi terpaksa dihentikan setelah bantahan besar-besaran berlaku di 60 buah bandar. Ini menyebabkan Poland yang merupakan salah satu negara yang mempunyai ajaran agama terkuat di dunia itu hampir lumpuh.

Mexico adalah sebuah negara yang sukar dinilai untuk dimasukkan dalam senarai ini. Ini kerana kesemua 31 buah negerinya mempunyai undang-undang yang berbeza mengenai pengguguran bayi. Walaupun ibu negerinya membenarkan pengguguran janin yang kurang daripada 12 minggu, namun terdapat beberapa negeri yang tidak membenarkannya walaupun nyawa si ibu dalam bahaya.

Hanya 13 buah negeri sahaja yang lebih mengutamakan nyawa ibu berbanding janin. Manakala 16 negeri pula menegaskan perlembagaan mereka bahawa kehidupan bermula sejak awal mengandung lagi.

Bagi kes keguguran pula, ujian akan dilakukan untuk memastikan bayi mati sebelum gugur lagi. Jika bayi itu mati selepas keluar dari rahim, ia akan dikira sebagai pengguguran sengaja dan ibu boleh dipenjarakan.

Undang-undang pengguguran bawah 12 minggu yang digunapakai di Mexico City sebenarnya merupakan antara yang paling longgar di seluruh Amerika Latin.

Sejak dari tahun 1950-an, pengguguran bayi adalah sah di Korea Utara. Jadi, mengapa negara komunis ini termasuk dalam senarai ini? Ini kerana sejak Kim Jong-Un naik berkuasa, dia telah memutuskan untuk memperkenalkan undang-undang anti pengguguran. Ramai rakyatnya sendiri yang tidak bersetuju.

Sejak 2015, Kim telah mengharamkan pengguguran dalam apa jua keadaan. Ramai pemerhati luar yang mendakwa pengharaman ini dilakukan bukan atas etika peribadi Kim tetapi disebabkan penurunan kadar kelahiran yang teruk sejak dia mengambil alih pimpinan kerajaan negara komunis itu daripada bapanya.

Chile adalah negara pertama dalam senarai ini yang menggunakan larangan mutlak terhadap undang-undang pengguguran tidak kira sama ada ianya berkaitan kes pemerkosaan, sumbang mahram atau kes yang membahayakan nyawa ibu atau bayi.

Pada tahun 1931, pengguguran untuk menyelamatkan nyawa si ibu masih boleh dilakukan. Namun, tidak lama selepas itu negara itu diperintah oleh diktator Pinochet dan semua undang-undang itu diharamkan sepenuhnya.

Undang-undang yang dilaksanakan Pinochet itu sering dikaitkan dengan penyeksaan dan pembunuhan yang dilakukannya dan membuatkan rakyat berasa kurang senang tentang perkara itu. Kini, Chile di ambang untuk menilai semula undang-undang pengguguran ketat itu dan memberikan sedikit ruang kepada kes rogol, sumbang mahram dan yang melibatkan risiko nyawa.

Malta merupakan negara terakhir yang masih mengharamkan pengguguran bayi sepenuhnya walaupun untuk menyelamatkan nyawa si ibu. Negara kecil yang terkenal dalam sejarah menjadi kubu kuat Katolik itu juga mempunyai beberapa undang-undang lain yang agak pelik.

Penceraian adalah diharamkan di Malta sehinggalah dibolehkan pada tahun 2011 dan anda boleh dipenjara sehingga 6 bulan sekiranya didapati bersalah menghina Katolik. Oleh itu, tidak hairanlah sekiranya Malta mempunyi undang-undang pengguguran yang konservatif.

Pada hakikatnya, kebanyakan doktor di Malta beranggapan bahawa membiarkan ibu dan bayi mati bersama adalah sesuatu jenayah moral yang lebih besar. Jadi mereka tetap melakukan apa yang perlu sekiranya ia mengancam nyawa si ibu. Sehingga kini tiada seorang doktor moden di Malta yang didakwa atas pengguguran bagi menyelamatkan nyawa ibu.

Sebelum tahun 2006, undang-undang di Nicaragua hampir sama dengan kebanyakan negara Amerika Latin yang lain. Walaupun sedikit ketat kerana memerlukan 3 doktor untuk menandatangani prosedur menjalankan pengguguran, namun ia masih sah.

Kemudian, pada 2 November 2006, semuanya berubah. Ia berikutan kempen umum yang dibuat oleh Kardinal Miguel Obando y Bravo yang dihormati oleh diktator Somoza yang mendapat sokongan Amerika dan Ortega yang disokong oleh Komunis. Kini, Nicaragua melarang semua jenis pengguguran bayi.

Apa yang menariknya, sebahagian mereka yang mencadangkan anti-pengguguran ini mendakwa kerajaan terlalu melampau. Pada 2016,  seorang paderi tempatan bernama Rolando Alvarez menggesa agar pengguguran untuk menyelamatkan nyawa ibu dikecualikan. Namun, sehingga sekarang Nicaragua masih kekal sebagai negara yang masih mengharamkan pengguguran sepenuhnya.

Negara yang mempunyai populasi penduduk sebanyak 10.4 juta orang ini agak berbeza berbanding negara lain dari segi undang-undang pengguguran. Sejak dari tahun 1884, adalah menjadi satu kesalahan walaupun hanya untuk bertanya tentang pengguguran.

Bagi kaum ibu yang yang didapati bersalah melakukan pengguguran, mereka boleh dipenjara sehingga 3 tahun dan kakitangan perubatan yang melakukannya pula boleh dipenjara sehingga 10 tahun lamanya.

Pada 2014, Presiden Danilo Medina telah menamatkan proses rundingan selama 10 tahun bagi meminda undang-undang yang membolehkan pengguguran dilakukan sekiranya berkaitan kes rogol, sumbang mahram atau membahayakan nyawa ibu atau janin.

Akan tetapi, pindaan itu tidak pernah menjadi undang-undang apabila Mahkamah Perlembagaan membatalkannya pada 2015 dengan alasan ia melanggar kod undang-undang negara.


Top 10 Negara Pengeluar Emas Terbesar Di Dunia

Semua yang berkilauan tak semestinya emas, tetapi jangan bimbang kerana masih terdapat banyak lagi emas di dunia. Namun, kebanyakan kekayaan ini tidak diagihkan dan pengeluaran emas berbeza-beza di setiap negara.

Dari keturunan yang tidak dikenali seperti Uzbekistan kepada juara dunia emas satu ketika dahulu iaitu Afrika Selatan, pengeluaran emas berpuluh-puluh tan setahun adalah biasa bagi negara-negara yang kaya dengan sumber logam ini.

Dan walaupun emas bukanlah logam yang paling berharga di atas muka bumi, namun ia menjadi kegilaan manusia. iluminasi.com kongsikan 10 negara pengeluar emas paling besar di dunia.

Uzbekistan adalah salah satu daripada dua negara di dunia yang dikelilingi daratan oleh daratan, tetapi itu tidak bermakna ia kekurangan sumber yang berharga.

Berada di nombor 10 dalam senarai ini, Uzbekistan menghasilkan 90,000 kilogram emas setahun. Kebanyakan emas negara itu dinasionalisasi dan dimiliki oleh perlombongan Navoi Mining and Metallurgial Combinant.

Walaupun Uzbekistan berada di bahagian bawah senarai sepuluh teratas ini, ia mempunyai satu kebanggan iaitu lombong terbuka terbesar di dunia, iaitu lombong Murutau.

Emas bukanlah satu-satunya sumber berharga yang terdapt Uzbekistan. Ia juga mempunyai rizab, tembaga, molybdenum, dan uranium yang mengagumkan.

Walaupun Uzbekistan mempunyai lombong terbuka terbesar di dunia, namun rekod untuk lombong emas terbesar di dunia menjadi milik Indonesia, iaitu Grasberg.

Lombong ini mempunyai 19,000 orang pekerja. Malangnya, ia juga dianggap sebagai salah satu lokasi yang paling toksik di dunia.

Lombong ini mengeluarkan 1,000 tan raksa ke atmosfera setiap tahun, selain menghasilkan 100,000 kilogram emas.

Malah, orang-orang yang tinggal berhampiran lombong ini memakan ikan yang mengandungi dua kali ganda jumlah merkuri yang disyorkan, memberikan kesan yang membahayakan kepada penduduk setempat.

Dikenali sebagai Gold Coast satu ketika dulu kerana dilimpahi dengan logam ini, Ghana menghasilkan 100 tan emas pada tahun 2011, walaupun bekalannya berkurang kerana hanya terdapat kira-kira 1,400 tan rizab.

Industri perlombongan emas Ghana membentuk 5% daripada KDNK negara, dan mineral adalah 37% daripada eksport negara.

Ghana adalah yang kedua dalam senarai negara pengeluar emas terbesar di Afrika, di belakang Afrika Selatan.

Kanada adalah tanah yang dipenuhi salji, minyak, dan logam berharga. Majoriti emas Kanada adalah dari Ontario, terutamanya lombong emas Red Lake.

Lombong emas Kanada adalah antara yang terkecil dalam senarai sepuluh senarai negara pengeluar emas tertinggi.

Peru adalah negara pengeluar emas terbesar di Amerika Latin dan kedua terbesar di benua Amerika di belakang Amerika Syarikat.

Walaupun negara ini mendapat pulangan yang agak besar dari keuntungan emas, namun harga perlombongan emas mempunyai kesan negatif terhadap alam sekitar.

Perlombongan di Peru telah meningkat sebanyak 400% dalam dekad yang lalu bermaksud sejumlah besar telah diambil dari Amazon Peru.

Masalah dengan lombong emas Peru ialah kebanyakannya terletak di puncak gunung, dan gunung serta tanah di kawasan sekitarnya mengalami kesan daripada proses perlombongan.

Negara pengeluar emas nombor satu di seluruh benua Afrika adalah Afrika Selatan, dengan 190,000 kilogram emas setahun. Mungkin perkara paling menakjubkan tentang perlombongan emas di Afrika Selatan ialah masih terdapat lebih daripada 6,000 tan yang belum ditemui.

Malah, sehingga tahun 2006, Afrika Selatan dianggap sebagai pengeluar terbesar emas di planet ini. Dan walaupun mereka agak ketinggalan ketika ini namun masih berpeluang untuk mengejar yang lain.

Perlombongan emas di Afrika Selatan menjadi daya penggerak terbesar di sebalik penyertaan negara ini dalam ekonomi global. Anjuran emas (gold rush) 1886 Afrika Selatan membawa kepada penubuhan Johannesburg, bandar terbesar di negara ini hari ini.

Dengan keluasan hampir satu perenam daripada daratan dunia, tidak hairan bahawa Rusia dipenuhi dengan emas.

Walaupun terdpat lebih 5,000 tan emas yang masih tidak tersentuh di bahagian timur menghampiri Siberia di sebalik itu, namun Rusia terus mengimport emas untuk memenuhi nasfu yang tak pernah puas terhadap logam berkilat ini.

Pada tahun 2012, Rusia mengimport kira-kira 5% lagi rizab mereka bersamaan lebih daripada 900 tan emas yang disimpan di bank.

Sama ada berada di bank atau di bawah tanah, Rusia sangat menyukai emas milik mereka.

Mengatasi Rusia adalah seteru Perang Dingin mereka iaitu Amerika Serikat, pengeluar emas ketiga terbesar di dunia ketikga ini.

Walaupun lombong-lombongnya kebanyakannya di Nevada (berdekatan dengan Las Vegas) dan Montana, namun kebanyakan emasnya berada di dalam peti besi di bawah tanah New York City, Fort Knox, dan di tempat-tempat lain.

Lebih 8,000 tan emas disimpian dalam peti besi oleh Federal Reserve dan Jabatan Perbendaharaan. Jumlahnya bersamaan dengan 75% daripada jumlah rizab asing.

Angka pengeluaran semasa yang tinggi adalah disebabkan oleh pembukaan semula lombong yang tidak berfungsi di Montana ketika harga emas semakin meningkat sejak beberapa tahun kebelakangan ini.

Para pelombong di negara "Land Down Under" ini sedang bekerja dengan mantap di bawah tanah tandus mereka untuk mendapatkan hasil yang lumayan dan berada di kedudukan kedua sebagai pengeluar emas terbesar dunia dengan sebanyak 270,000 kilogram emas.

Dua pertiga daripada keseluruhannya berasal dari lombong di Australia Barat, yang berpangkalan di Perth. Lombong terbuka terbesar di benua itu, yang dinamakan Golden Mile menerajui negara dalam pengeluaran eksport berharga ini memberikan Australia pulangan sebanyak RM58.2 bilion.

Sebagai tambahan kepada kira-kira 7,400 tan rizab yang belum dilombing, Australia memegang sekitar 80 tan emas atau 9.3% rizab asingnya.

Berada senarai teratas mengatasi semua negara tak lain tak bukan adalah China yang melombong hampir 1 per 3 lebih daripada pesaing terdekatnya.

Sebagai tambahan sebagai pengeluar terbesar, China juga adalah pengguina emas nombor 1 dunia, sesuai dengan negara yang mana pembangunannya telah mengeluarkan beratus juta penduduk negara ini daripada kemiskinan.

Kebanyakan lombong terletak di Wilayah Shandong, di tengah-tengah jalan antara Beijing dan Shanghai. Kira-kira seperlima daripada pengeluarannya dikawal oleh China National Gold Group.

Walaupun lombong-lombong emas China luas, namun hanya 1,000 tan sahaja dipegang sebagai rizab, jumlah yang sangat besar berbanding yang lain namun hanya 1.7% sahaja daripada pegangan asingnya.

Lebih daripada 1,900 tan masih berada di dalam tanah walaupun ia digali dengan begitu pantas. Kadar tahunannya meningkat lebih daripada 10% dan kemungkinan akan meningkat dengan harga emas yang lebih tinggi.